Рўзадорларга хушхабар – oliymahad.uz\nПайғамбаримиз соллаллоҳу алайҳи ва салламнинг рўза ва рўзадорлар ҳақида кўплаб гўзал башорат-хушхабарлари мавжуд. Келинг улардан бирини эслаб кўрамиз: Ибн Абу Авфо айтадилар:\nقال رسول الله صلى الله عليه وسلم : نوم الصائم عبادة و صمته تسبيح و عمله مضاعف و دعاؤه مستجاب و ذنبه مغفور\nПайғамбаримиз саллаллоҳу алайҳи ва саллам: “Рўза тутган кишининг уйқуси ибодат, сукут сақлашлиги Аллоҳга тасбеҳ, қилган амалининг савоби орттириб берилади ва гуноҳи кечирилгандир”- деб марҳамат қилдилар. (Имом Байҳақий ривояти)\nРамазон. Бу ой шундай муборак ойки, ҳар бир тақводор зот учун бу ойда туришликнинг ўзи ибодат, бу ойда бўлишликнинг ўзи ибодат. Қаранг, рўза тутадими ибодат, рўза ҳолатда ухлайдими ибодат, ҳаттоки гапирмасдан жим турса ҳам ибодат, ифторликда овқат еса ҳам ибодат. Қаранг бу ойда қай даражада савоблар, нақадар файзларга эришилади ва ҳар бир оддий амал ҳам ибодатга айланади. Рамазон ойида тонг вақтидан олдин туриб саҳарлик қиламиз, бу ишимиз ибодатга айланади, кейин саҳардан то шомгача рўза ҳолда юрамиз, ишлаймиз, ухлаймиз – ибодат, сўнгра шомда яна овқатланамиз –ибодат, кечаси таровеҳ намозларида қоим бўламиз –ибодат, дуолар қиламиз – ибодат, яна эртанги кун учун, рўзага куч тўплаш учун дам оламиз, у ҳам ибодатга айланади. Расулуллоҳ саллаллоҳу алайҳи ва саллам “Бу Рамазон ойи барака ойидир” – деб бежизга айтмадилар.\nПайғамбаримиз саллаллоҳу алайҳи ва саллам نوم الصائم عبادة дедилар, яъни эрталаб рўзадор одам рўзғори учун, нафақаси учун ишлаб меҳнат қилса ва чарчаганидан пешиндан кейин ёки асрдан сўнг бироз мизғиб олса, уни Аллоҳ таоло ҳар бир чиқарган нафаси учун зикр қилди деб номаи аъмолига ёзиб қўяди. Рўзадорнинг мартабасига қаранг! Худои таоло рўзадор бандасини қандай азиз қилиб қўйибди-я!\nВа яна Расули Акрам саллаллоҳу алайҳи ва саллам و صمته تسبيح – рўза тутган кишининг гапирмаслиги, жим туриши тасбеҳдир. Яъни рўзадор одам олдин ҳар хил хуник сўзларга ўрганган бўлса, эндиликда Аллоҳ таолонинг фарзини бажараётганда бу хилдаги одатни тарк этсин, яхши сўз билса гапирсин, билмаса унда жим турсин. Мана шу ҳолда Парвардигори олам у инсонга сукут сақлагани учун “Субҳаналлоҳ” деди деб ҳисоблайди.\nҲадиснинг давомида و عمله مضاعف – рамазонда қилинган савобли ишларнинг ажри орттирилади деб келади. Яъни рамазонда қилинган ибодатлари, бошқа вақтларда қилинган ибодатлари билан бир хил бўлса-да, аммо муборак ойда қилинган хайрли ишларнинг савоби етмиш даража кўтарилади. Бу озмунча фарқ эмас, жуда ҳам катта мукофот. Рамазонда кунига таровеҳ 20 ракаат ўқилади. Бу дегани 1400 ракат намоз ўқилганнинг ажри берилади. Бу ойда садақалар, хайрли ишлар, зикрлар 70 маротаба зиёда қилинади. Шунинг учун ҳам баъзи ақлли инсонлар закотларини ушбу муборак Рамазон ойида адо этадилар. Чунки Рамазон ойида қилинган ҳар бир эзгу амалга 70 марта кўп савоб берилади.\nҲадиснинг давомида рўзадорнинг сифатлари зикр этилиб шундай дейилади: و دعاؤه مستجاب – рўзадорнинг дуоси мақбулдир. Чунки у Аллоҳ таоло яхши кўрган банда бўлишга интилаётир. У Парвардигори учун кундузи ейиш, ичиш ва оилавий муносабатдан узоқлашади. Роббиси учун нафсининг кучли орзуларини тарк этади. У Аллоҳ таоло учун фидокорлик қилганлиги сабабли ҳам Худои таоло уни севмоқда ва дуоси ижобат бўлмоқда. Бундай фурсатда рўзадорнинг дуосини олишга, унинг кўнглини овлашга, унга эҳсон қилиб туришга ҳаракт қилишимиз зарур. Чунки унинг дуоси ижобат. Мен ҳам рўзадорманку, мен ўзимга ўзим дуо қилсам бўлмайдими, деманг. Чунки мўмин одам ўзининг амалини 100% қабул бўлаётганлигига ишонмаслиги керак. Унда амалига ужб қилган бўлади. Яъни ўзининг амалидан фахрланган бўлади, ўзининг ибодатига кибрланган бўлади. Шунинг учун бизлар рўзадор бўла туриб бир–бировимизни хурсанд қилишга ҳаракат қилайлик. Шоядки шу қилган ишимиз учун Аллоҳ таоло меҳри жўш урадиган ойда, Рамазонда ва ундан аввалги қилган ибодатларимизни ҳам даргоҳида қабул қилса. Мўмин киши тавозеъли бўлиши даркор. Ўзининг мўмин биродари олдида камтар тутиб, унинг даражасини баланд билмоғи – бу ҳақиқий авлиёларнинг ишидир.\nҲадиснинг охирида Сарвари коинот саллаллоҳу алайҳи ва саллам و ذنبه مغفور – рўзадорнинг гуноҳлари кечирилади, деб марҳамат қилдилар. Рўза тутган мусулмон أوسطه مغفرة яъни ўртаси мағфират бўлган бу пайтларда кўпроқ истиғфорлар айтса, албатта гуноҳлари кечирилади. Ва яна ҳадиси шарифда ушбу мазмундаги ҳадис зикр қилинадики “Рамазондан рамазонгача оралиқдаги мўмин кишининг кичик гуноҳларига кафоратдир”.\nУшбу ҳадиси шарифлардан билиниб турибдики, рамазон ойининг ҳар бир дақиқасини ғанимат билиб кўпроқ тақвога берилишимиз керак, шайтонлар кишанланган вақтда гуноҳли – хуник одатларимиздан қутулишимиз, истиғфору тасбеҳларни айтиб номаи аъмолларимизни ажру ҳасанотларга тўлдиришимиз, кўпроқ хайру эҳсонлар қилиб савоблар шодасига эга бўлишимиз лозим. Аллоҳ таоло ҳаммамизни юқорида айтилган ҳадисдаги рўзадор ҳолатига муваффақ айласин. Аллоҳим бизларга ражаб ва шаъбонни баракотли қилгин ва бизни рамазонга етказгин.\nЎХИА 1 курс магистранти, ТИИ ўқитувчиси Низомиддинов Ҳошимжон\nОлдингиЖума куни ғусл қилишКейингиТошкент ислом институтида 2019-2020 ўқув йили учун қабул ҳайъати ўз ишини бошлади


Имом Ризо (а)нинг ҳаётларига бир назар.\nSaturday, 21 July 2012 12:01\nЎша асрнинг одамлари Имом Ризо (а)нинг билимли ва ўта заковатли бўлганлари боис ул ҳазратга Оли Муҳаммад (с.а.в.)нинг олими, дея лақаб беришган.\nИмом Ризо (а)нинг оталари шиаларнинг еттинчи пешвоси Имом Мусо Козим (а) ҳижрий–қамарий 183 йили Ҳорун Аббосий томонидан шаҳодатга етказилган. Ул ҳазратнинг оналари Нажма (Тоҳира) Мағриб аҳлидан эдилар.\nИмом Мусо Козим (а) Ҳорун Аррашид томонидан шаҳодатга етказилганидан сўнг, яъни Имом Ризо 35 ёшда бўлганларида имомат ва шиаларнинг раҳбарлигини зиммаларига олганлар.\nИмом Ризо (а)нинг ҳаётлари аббосийлар хонадонининг ҳукмронлиги билан тўғри келган.\nУл ҳазрат ушбу даврда кўплаб азоб ва қийинчиликларни бошдан кечирганлар.\nИмом Ризо (а) ўша даврнинг халифаси Маъмун Аббосий томонидан 55 ёшда бўлганларида шаҳодатга етказилган.\nУл ҳазрат қарийб 20 йил давомида имомлик қилганлар.\nИмом Ризо(а) Марвга борганларида халифа Маъмун ул ҳазратни яхши истиқбол этади ва давлат арбоблари иштирокида барпо қилинган йиғинда ҳаммага эълон қилади: Халифалик ишлари учун Оли Аббос ва Оли Али (а) хонадонларида Имом Ризо(а)дан лойиқроқ киши йўқ. Буни ҳамма билиши лозим.\nМаъмун ул ҳазратнинг олдиларига келиб дейди: Мен халифаликни сизга топширишни қарор қилдим.\nИмом Ризо (а) буюрдилар: Аллоҳим, бу ишга мени мажбурий тарзда ундашди ва ноиложликдан уни қабул қилдим. Сен икки пайғамбаринг Юсуф ва Дониёлни подшоҳлик вилоятини қабул қилганликлари учун танбиҳ бермаганингдек, мени ҳам озорлама.\nХудолик аҳдидан улуғроқ аҳд йўқдир ва вилоят фақат сендандир. Шунинг учун сени динингни пойдор қилиш ва сеннинг пайғамбарингнинг суннатини мангу сақлаш учун менга тавфиқ бер.\nИмом Ризо (а)нинг шаҳодатлари.\nУл ҳазратнинг шаҳодатга етказилган сана ҳижрий-қамарий 203 йил сафар ойининг охирги кунлари билан тўғри келади. Имом Ризо (а) узум ё ки анор билан заҳарлангани айтилади.\nАйрим тарихий манбаларга кўра, ул ҳазратнинг ғусл қилиш жойлари Табрасий бошпанасининг аввалги жойида бўлган. Шайх Табрасийнинг мақбараси ҳам ўша маконда жойлашган.\nMore in this category: « Хуросонга сафар\tИмом Ризо (а)вилодат топган куонлари »


Андижон туманидаги Ёрбоши қишлоғининг “Чорбоғ” маҳалласида яшовчи Бобурбек Маллаев олий маълумотли иқтисодчи, тадбиркор. Бир зумда фойда-зиённинг ҳисоб-китобини чиқарадиганлардан.\nДастлаб шунчаки қизиқишдан бошланган иш миллионлаб сўм фойда келтирадиган тадбиркорликка айланди. Иш бошида Қозоқистондан келтирилган 8 турдаги наслли қуёнларнинг сони шу кунларда 100 бошга етган.\n— Тез кўпаядиган, мўйнаси харидоргир ушбу наслли қуёнларни маҳаллий иқлим шароитига мослаштириш борасида ветеринар-мутахассислар билан ҳамкорликда иш олиб борилмоқда, — дейди Б.Маллаев. — Келгусида қуён гўшти ва мўйнасини ўзимизда қайта ишлаб, экспортга йўналтиришни режалаштирганмиз.\nАйни кунларда изланувчан тадбиркор Хитойдан озуқа тайёрлаш дастгоҳини келтириб, омухта ем тайёрлашни йўлга қўймоқчи.\nМаълумот учун: қуён гўшти парҳезбоп маҳсулотлар сирасига киради. Унинг таркиби 90 фоиз оқсиллардан иборат бўлиб, юмшоқлиги, ёғ ҳамда холестерин моддасининг камлиги учун тиббиётда ҳам кенг қўлланилади. Унинг жуни — момиғи эса иссиқни сақлаш хусусиятига кўра, қўй жунидан бир неча баробар устун туради. Қуён терисидан оёқ кийимлар, сумкалар, қўлқоп ва бошқа маҳсулотлар тайёрлашда фойдаланилади.


Керри: Қудратли дaвлaтлaр Эрон билaн ядровий битимни имзолaшгa шошмaяпти\nAҚШ Дaвлaт котиби Жон Керри\nAҚШ Дaвлaт котиби Жон Керри 9 июль куни Венaдa Қўшмa штaтлaр вa бошқа қудратли дaвлaтлaр Эрон билaн ядровий битимни имзолaшгa шошмaётгaнини билдирди.\nAйни дaмдa Эрон, Бритaния, Хитой, Фрaнция, Гермaния, Россия вa AҚШ вaкиллaри Венa шaҳридa сaнкциялaрни юмшaтиш эвaзигa Теҳрон ядровий дaстурини чеклaшгa қaрaтилгaн битим юзaсидaн сўзлaшувлaр олиб бормоқдa.\n“Биз ҳақиқий силжишлaргa эришaётгaнимиз боис бу ергa тўплaндик”, деди Жон Керри.\nБироқ Бош котиб Теҳрон тaрaфидaн қaтор “кескин қaрорлaр” қaбул қилинмaсa, сўзлaшувлaргa туқтa қўйилиши мумкинлигидaн огоҳлaнтирди.\nCNN телекaнaлигa интервью бергaн ЕИнинг ташқи сиёсат бўйича мутасаддиси Федерикa Могерини томонлaр келишувгa эришишгa “жудa яқaин тургaни, бироқ aгaр оз соaтлaр ичидa муҳим тaрихий, сиёсий қaрорлaр қaбул қилинмaсa, битим бўлмaслигини” aйтди.\nЭрон Тaшқи ишлaр вaзири Муҳaммaд Жaвод Зaриф эсa битим имзолaнмaгунчa сўзлaшувлaр столини тaрк этмaсликкa вaъдa берди.


ЕВРОПА ТИКЛАНИШ ВА ТАРАҚҚИЁТ БАНКИ БОШ КОТИБИ ЎЗБЕКИСТОНДАГИ ИНСОН ҲУҚУҚЛАРИ ВАЗИЯТИ БИЛАН ТАНИШИШНИ БОШЛАДИ\n23 октябр 2020, Тошкент вақти: 00:14\nШу кунларда Ўзбекистонга ташриф буюрган Европа Тикланиш ва Тараққиёт Банки Бош котиби Жон Акерхолм 23 июл куни Тошкентдаги «Интерконтинентал» меҳмонхонасида маҳаллий инсон ҳуқуқлари фаоллари билан учрашди.\nУчрашувда қатнашган инсон ҳуқуқлари намояндаларининг Озодлик радиосига маълум қилишларича, Жон Акерхолм асосан уларнинг Ўзбекистонда инсон ҳуқуқлари вазияти тўғрисидаги фикрларини тинглаган. Лекин унинг ўзи бу борада мамлакатда мавжуд вазият хусусида фикр билдирмаган.\nМаълумки, Европа Тикланиш ва Тараққиёт Банки Ўзбекистонга нисбатан маҳсус стратегия ишлаб чиққан. Унга кўра, мамлакат бир йил давомида иқтисодий ва сиёсий соҳаларда жиддий ислоҳотлар ўтказиши лозим. Агар ислоҳотлар талаб даражасида ўтказилмас экан, банк Ўзбекистонга ажратаётган молиявий ёрдамини кескин камайтиришини маълум қилган.\n«Интерконтинентал» меҳмонхонасида Жон Акерхолм ва маҳаллий инсон ҳуқуқлари фаоллари учрашуви бўлиб ўтаётган айни пайтда, меҳмонхона қаршисида 50га яқин инсон ҳуқуқлари ҳимоячилари ва аҳоли норозилик намойишини ўтказдилар. Улар Ўзбекистондаги суд, прокуратура, ички ишлар тизимидаги қонун бузилишларига ўз норозиликларини баён этишди. Норозилик намойиши иштирокчилари билан Германия ва Британия элчилари, шунингдек, Европа Тикланиш ва Тараққиёт Банкининг Оммавий Ахборот Воситалари билан алоқалар бўлими мудири учрашиб, мулоқотда бўлишган.


Иван Нагаев “Локомотив”да қоладиган бўлди - Спорт UZ - Скачать музыку бесплатно новинки музыки 2016-2017\nТезкор ҳужумчи Иван Нагаев билан давом этган узоқ музокаралардан сўнг ниҳоят футболчи жамоамизда қоладиган бўлди. Нагаев билан музокаралар бирмунча узоқ давом этди, ҳатто унинг “Локомотив”ни тарк этиши ҳам кутилаётганди. Бироқ якунда томонлар бир тўхтамга келишди ва Нагаев “темирйўлчилар” билан янги битимга имзо чекди. Иван Нагаев айни пайтда Тошкентда ва виза масаласини ҳал этмоқда. Виза масаласи ҳал бўлиши билан футболчи Дубайга учади ва “Локомотив”нинг машғулотларига қўшилади. Биз Нагаевга янги бошланадиган мавсумда омад тилаган ҳолда кўпроқ гол уришини тилаб қоламиз. Категория: Спорт UZ Нашли ошибку?


2077 Ўқиш режими + -\nЙўлдаги азиятни олиб ташлаш – садақадир\nУхдуд эгалари қиссаси Қуръони Каримнинг Буруж сурасида келган бўлиб, ўзи қисқа бўлса ҳам, жуда ибратли қиссалардан биридир. Ухдуд эгалари ҳақидаги аввалги мақолаларимизда қадимдан кофирлар мўминларга тазйиқ ўтказиб, уларга зулм қилиб, азоблаб, қамаб, ўлдириб келаётганини, бу зулмларига сабаб қилиб эса мўминларнинг Аллоҳга бўлган иймонини рўкач қилишлари ҳақида баҳс юритдик.\nБундай тазйиқлар Исломдан аввалги умматларда ҳам, жумладан, мақоламиз қаҳрамонлари бўлган Ухдуд эгалари даврида ҳам, Расулуллоҳ соллаллоҳу алайҳи васаллам даврларида ҳам, ҳозир ҳам давом этаётганини эслаб ўтдик. Бунга яқиндагина Бирмадаги мусулмонлар бошига тушган азоблар ҳақида эслашнинг ўзи кифоя.\nКейинги мақолада зулмкор подшоҳлар ўз халқини ўзига бўйсундириб, улар устидан узоқ ҳукмронлик қилиш учун турли ҳийла ва найранглардан фойдаланишини, айниқса, уларга сеҳр-жодунинг бу ишда қўл келиши ҳақида фикр юритиб, бунга Фиръавн, Ухдуд эгалари қиссасидаги подшоҳни мисол келтирдик.\nБаъзи сўзда сеҳр бор, деган маънодаги ҳадисни эслаб ўтиб, бугунги кунда Ислом душманлари Оммавий Ахборот Воситалари орқали инсоният онгини сеҳрлаб келаётгани ҳақида сўз юритдик. Сўнгра ушбу мақоламизда нима сабабдан Ухдуд эгалари қиссасида зикр қилинган роҳиб ўзи мўмин бўла туриб, қисса қаҳрамони йигитни ёлғон гапиришга ундаганининг сабабини айтиб ўтамиз, дедик.\nШундай қилиб, қиссамиз қаҳрамони бўлган йигит роҳиб ҳузурига келиб, унинг сўзларини эшитиб ажабланар, ундан илм олиб ҳузурида қолиб кетар экан. Шу боис у сеҳргарнинг олдига кеч қолиб борса, сеҳргар: «Нимага кеч қолдинг?», деб урар экан. Уйига кеч қолиб борса, уйидагилар ҳам: «Нимага кеч қолдинг?» – деб урар эканлар.\nЙигит бу ҳақда роҳибга шикоят қилса, у: «Сеҳргар урмоқчи бўлса, уйимдагилар тутиб қолишди, дегин. Уйингдагилар, нега кеч қолдинг деса, сеҳргар тутиб қолди дегин», деб ўргатибди. Роҳиб тақводор одам бўлиб, ўз замонининг мусулмонларидан бири эди. Бас, шундай экан, унда нега у йигитни сеҳргарга ҳам, уйидагиларга ҳам ёлғон гапиришга ундади?\nЁлғоннинг улкан гуноҳ экани маълум. Аммо баъзан ҳаётда ростдан кўра ёлғон ишлатиш манфаатлироқ ҳолатларга дуч келинади. Хўш, бундай вазифада бизга нима мезон бўлади?\nҲар қандай вазиятда мусулмоннинг мезони шариатдир. Қачонки, яхши бир мақсадга рост гапириб ҳам, ёлғон гапириб ҳам эришишнинг имкони бўлатуриб, ёлғон танланса, мақсадга эришишнинг бу йўли ҳаромдир. Аммо бегуноҳ бир мусулмоннинг жонини золимнинг зулмидан фақат ёлғон билангина омон сақлаб қолиш имкони бўлса, шундай ҳолатда ёлғон гапириш мумкин бўлади. Чунки мазкур вазиятлар рост сўз бегуноҳ жоннинг ўлимига, ёлғон сўз эса ноҳақ қон тўкилишининг олдини олишга сабаб бўляпти.\n«Учта ўринда ёлғонга рухсат берилгани ҳақида Расулуллоҳ саллаллоҳу алайҳи васалламдан эшитдим», – дейди Умму Кулсум, – Орани ислоҳ қилиш мақсадида айтилган сўз, жангда (душманга ҳийла учун) айтилган сўз, (муроса учун) эрнинг хотинга, хотиннинг эрга айтган сўзи». (Муслим ривояти)\nУхдуд эгалари ҳақидаги ҳадиснинг давомида кунлардан бирида йигит йўлда кетаётса, улкан, даҳшатли бир ҳайвон кўчани тўсиб одамларни ўтказмай қўйганини кўргани айтилади. Шунда йигит, сеҳргарнинг иши Аллоҳга мақбулми, роҳибникими – биладиган кун келди, деб хаёлидан ўтказибди. Бир тошни олиб: «Эй Худоё, агар роҳибнинг иши сенга сеҳргарнинг ишидан кўра маъқулроқ бўлса, мана шу ҳайвонни ўлдиргин, одамлар ўтиб кетсин», деб тошни отса, ҳайвон ўлибди ва одамлар йигитнинг қилган ишидан хурсанд бўлибди.\nЭътибор берган бўлсангиз, ушбу йигитнинг чин мўминга хос хислати бор экан. У кўчада инсонларга зарар бераётган нарсани йўқотмоқчи, инсонларга фойдаси тегадиган ишни қилмоқчи бўлди. Зеро, динимиз бизга «Йўлдаги азиятни олиб ташлаш садақадир» деб ўргатади. Йўлда одамларга азият бераётган тошми, чўпми, тиконми, уни олиб ташлаш бир мусулмон учун садақа бўлса, инсонларга хавф солаётган бу ҳайвонни йўқотишни қандай баҳолаш мумкин?\nБиз мўмин-мўминалар ҳам кўча-куйда, оммавий жойларда инсонларга зарар етказадиган ҳолатларни кўриб қолсак, бунга кўз юмиб кетишимиз, бу менинг ишим эмас, бунга масъул ташкилотлар бор, дейишимиз бизни савобдан маҳрум бўлишимизга олиб келади.\nЙўлда бир тошни кўрсак, унга беэътибор четлаб ўтиш ўрнига, «Йўлдан жимгина кетаётганимда йўлимдан садақа савобини келтирадиган шу тошни (шох-шаббани ёки бирор зарар етказувчи нарсани) менга дучор қилган Аллоҳга ҳамд бўлсин», – деб йўлдан ўша азиятни кетказишимиз даркор. Ахир, йўлдан ҳеч қандай савобни қўлга киритмай ўтиб кетишимиз ҳам мумкин эди, аммо ушбу азиятни кетказиб, бир тийин сарфламай садақанинг савобига эришишни Аллоҳ таоло сизга насиб қилган экан, бунга минг бор шукр қилиш даркор.\nСадақанинг Қиёмат кунидаги манфаати ҳақида эса Расулуллоҳ соллаллоҳу алайҳи вассалламнинг: «Яримта хурмо садақа қилиб бўлса ҳамки, ўзингизни дўзах оташидан сақлангиз!», деган ҳадисларининг ўзи кифоядир.\nЙигит ҳайвонга тош отишдан аввал дуо қилди. Дуо қилганида ҳам сеҳргарни эмас, роҳибни эслаб дуо қилди. У, Эй Худоё, агар роҳибнинг иши сенга сеҳргарнинг ишидан кўра маъқулроқ бўлса, деб ижобий сўзлар билан дуо қилди. «Эй Худоё, агар сен сеҳргардан нафратлансанг, мана шу ҳайвонни ўлдиргин», –деб салбий сўзларни ишлатмади. Инсонларга фойдаси тегадиган бўлиши, сўзласа, яхши сўзларни сўзлаши, Аллоҳга энг гўзал услубда дуо қилиши бу мўминларнинг сифатларидандир.\nМақола« Ilmfruits.com» сайтидан таржима қилинди. Таржимон: Саид Комил\nБобур тахаллуси тўлиқ исми Заҳириддин Муҳаммад ибн Умаршайх Мирзо 1483.14.2, Андижон1530.26.12, Агра ўзбек мумтоз адабиётининг йирик вакили буюк шоир тарихчи, географ давоми...\n09:35 / 17.02.2017 2944\n03:26 / 29.11.2016 1920\n04:19 / 02.05.2019 656\nҚадриятга айланган суннатлар Ўзбек халқи ўзининг миллий урфодатлари, гўзал қадриятлари билан бошқа халқлардан ажралиб туради. Чунки бу урфодатлар илм билан давоми...\n07:48 / 04.12.2018 793\n23:18 / 28 февраль 753


Қабул қилинган фуқароларнинг 30 нафари жиноят ишлари бўйича, 21 нафари фуқаролик ишлар бўйича, 7 нафари маъмурий ишлар буйича, 1 нафари иқтисодий ишлар бўйича судларга оид мурожаат қилган.\nШундан 28 нафар фуқаронинг оғзаки мурожаати, 31 нафар фуқаронинг ёзма мурожаатлари қабул қилинди.\nЖами 59 та мурожаатлардан 28 таси бўйича ҳуқуқий тушунтиришлар берилди, 31 та мурожаат жойида ижобий ҳал этилиб қаноатлантирилди.\n7 мурожаат бўйича аризалар Олий суд томонидан назорат тартибида ва вилоят судлари тааллуқлилиги бўйича ҳал қилиш учун қабул қилинди. Ушбу мурожаатларнинг барчаси қаноатлантирилиб, тегишли судлов ҳайъатига кўриб чиқиш учун ўтказилди.\n24 та мурожаат қуйидагича ижобий ҳал қилинди:\n- жиноят ишлари бўйича Қўшработ тумани суди томонидан 4 та, Иштихон тумани суди томонидан 7 та, Пайариқ тумани суди томонидан 6 та мурожаат кўриб чиқилиб, 17 нафар шахс жазони ўташдан муддатидан олдин озод қилинди;\n- 2 нафар фуқаролар ташаккурнома билдирди;\n- 1 нафар мурожаат жойида қаноатлантирилиб, судланганлик ҳолати тугатилди;\n- шунингдек, 4 нафар шахсга нисбатан қўзғатилган маъмурий жавобгарлик тўғрисидаги ишлар сайёр суд мажлисида кўрилди. Уларнинг мурожаати қаноатлантирилиб, МЖтКнинг 21-моддасига асосан маъмурий жавобгарликдан озод қилинди.


Ўткир Ҳошимов. Шудрингли ўтлоқлар (1971) | www.ziyouz.uz\nБош саҳифа МатбуотСовет даври матбуотиЎткир Ҳошимов. Шудрингли ўтлоқлар (1971)\nЭнг оғир кишанинг — уйингнинг остонаси, депш ҳикматни қайси донишманд айтган бўлса, топиб гапирган экан. Кундалик ташвишлар, югур-югурлар билап шу қадар ўралашиб қоласизки, остона ҳатлаб, узоқроқ жойга чиқишга юрагингиз бетламай туради. Лекин остона «кишанидан» чиқиб олгандан кейин, руҳингизда алланечук енгиллик сезасиз. Сафар гашти вужудингизга майин бир куй каби сингиб кетади.\nБизлар етти киши эдик. Бешовимиз тошкентлик «меҳмонлар», яна икки киши мезбонлар эди. Энг олдинда йил бўйи совутилган саман отининг жиловини маҳкам ушлаб Абдуманноп ака борарди. Унинг чинакам чаван-дозлар каби эгарга ёпишиб ўтиришини, офтобда қизарган силлиқ чеҳрасини кўрган киши бу одам неваралик эканига ишонгиси келмайди. Унинг бутун ҳаракатларида йигитлик шижоати жўшиб туради. Абдуманноп ака Четсув қишлоғидаги Байнал-Минал қишлоқ йиғинида бир неча йил раислик қилган, ҳозир ҳам уни ҳамма оқсоқол деб атайди.\nЧавандозларнинг энг охирида Шамат ака боради. Турмуш машакқатлари унинг кўз қарашларида, онда-сонда айтиб қоладиган гапларида, эрта оқарган сочларида ўз тамғасини қолдирган. У урушда қатнашган, бир қўлидан айрилган, бир неча йил илгари ўзи яшаб турган уйни тоғ оралиғидаги Эртош қишлоғининг бошланғич мактабига бўшатиб бериб, Оққўрғонга кетган, кейин яна қишлоғига қайтиб келган. Чавандозликда у ҳам «оқсоқол»дан қолишмайди.\nФақат биз — «меҳмонлар» бир соат юрар-юрмас, от миниш машинада ястаниб ўтириш эмаслигини билиб қол-дик. Аввалига юмшоққина туюлган эгар энди шундай азоб беришга тушдики, бетоқат бўла бошладик. Аммо манзил олис. Олтмиш чақирим йўл босиб, Арашонбува деган жойга боришимиз керак.\nОтлар пишқириб-пишқириб қўяди. Тоғ сўқмоғидан кўтарилаётганда, бўйни терлаб, ёли ёпишиб кетади. Ҳарсиллаб нафас олади.\n— Эгарда ҳадеб қимирлайверманглар. Бир текис ўтириб, отни ўз ҳолига қўйиб беринглар, — деб маслаҳат беради Абдуманноп ака.\n«Бир текис ўтиринглар…» Айтишга осон. От тиккага кўтарилаётганда, эгарнинг қошига ёпишамиз. Пастга тушиш ундан ҳам азоб. Негадир ҳозироқ от қоқилиб кетадигандай, бўйнидан ошириб ташлаётгандай туюлаверади.\nАтроф сокин. Белга урадиган ўтлар шабадада оҳиста тўлқинланади. Негадир, қушлар ҳам сайрамайди, чигирткалар чирилламайди. Гўё бутун табиат мана шу улуғвор сукунатни бузишни ман этиб қўйгандай. Фақат отлар пишқиради. Туёқ товушлари бўғиқ гурсиллайди. Аҳён-аҳёнда сой учрайди. Тошларга урилиб айқираётган сув товуши анчагача қулоқ остида шовиллаб туради.\n— Мана шу қирдан ошсак, Қизилчага етамиз. У ёғи Келинчаккача ўн беш чақирим, — дейди йўл бошловчимиз қамчи билан имо қилиб.\nҚўл чўзса етгудек «мана шу» қирдан ошиш учун ҳам беш чақирим юриш керак.\nЯна ўша туёқ товушлари. Яна ўша сокин гўзаллик. Қирнинг тепасига чиққанда, орқага қарасангиз, бошингиз айланиб кетади. Ажиб ҳақиқат: одам босиб ўтган йўлига эмас, босиб ўтиши керак бўлган йўлига қараши керак. Аммо, барибир, олисда — пастликда қолган бахмал ўтлоқ, илон изи сўқмоқ оловдай иссиқ кўринади кўзингизга.\nНиҳоят, олдинда — ясси адир ўртасида ялтираб оқаётган сой, соҳилда турган уч-тўрт ўтов кўринди. Отлар манзил яқинлигини билгандай қадамини тезлатди.\n— Уркинбойнинг ўтови, — деб тушунтирди ҳамроҳимиз. — Фарғонадан келган чўпонлар шу ерда тўхташган.\nСойдан ўтишимиз билан, иккита каттакон ит акиллаганча югуриб келди. Ўрта бўйли, елкалари хиёл туртиб чиққан киши ўтовдан чиқиб қарши олди.\n— Келинглар, — деди у қисиқроқ кўзларини йилтиллатиб. Унинг дўрдоқ лаблари яхши юмилмас, негадир тишлари туртиб чиққанга ўхшаб кўринарди.\nОтдан тушгандан кейин, бир лаҳза қадам босолмай қолдик. Оёқлар акашак бўлиб қолибди.\n— Қалай, от қоқиб ташламадими! — деди уй эгаси табассум билан.\nБир соат дам олар-олмас, ҳамроҳимиз яна шоширди.\n— Ҳаво айнияпти. Тезроқ етиб олмасак, қоронғига қолиб кетамиз. Йўл қалтис.\nУй эгаси ҳам қаршилик билдирмади:\n— Келинчакда эртага қиёмат тўй бўлади. Улоқ бўлади.\n…Яна ўша паст-баланд йўллар бошланди. Фақат, энди осмонни булут ўраган, аччиқ совуқ турган эди. Қизиқ, саратонда қаҳратон…\nКунботар чоғида тик жарлик тепасига келдигу, ажиб бир манзарани кўрдик. Уч юз метрча пастликда қатор ўтовлар тизилишиб турар, хотин-халаж, бола-чақалар товуши, отларнинг кишнаши қулоққа чалинар, ўтовлар олдида олов ялтирар эди.\n— Улоқ катта бўладиганга ўхшайди. Қаранг, юздан ортиқ от тўпланибди.\nЯқин келишимиз билан бир неча йигитлар югуриб-елиб жиловни тутишди.\nЎтов ичида дарров олов ёқилди. Совқотган баданга иссиқ югурди.\n— Фарғонанинг чўпони борки, баҳор келигни билан шу томонга кўчиб чиқади, — деди ўтов эгаси Бўзвой ака тушунтириб. — Яйловлар кенг, ўт сероб. Мана энди тўй мавсуми бошланди. Тўйлар бир-бирига уланиб кетаверади.\n…Тун яримдан оққанда атроф тинчиб қолади. Фақат итлар акиллайди. Совитилган отлар бетоқат кишнаб қўяди. Қўшни ўтовда бола йиғлайди. Онаси алла айтади. Ўртадаги арча ўтиннинг чўғи ёқут нуқралардай қизариб кўринади. Ўтов керагасига илиб қўйилган ялтироқ тақинчоқлар, бир чеккадаги сандиқ тунукаларида шафақ ўйнайди. Туйнукдан эса ёрқин, пастак юлдузлар мўралайди. Улар жимгина боқувчи ўйчан кўзлар каби тикилиб тураверади-тураверади, беихтиёр хаёл олиб қочади кишини.\nРивоят қилишларига қараганда қадим замонларда бир қишлоқни ёв босибди. Йигитларни қиличдан ўтқазиб, қизларни оёқости қилишибди. Ёлғиз бир келинчак душманга бўйсунмабди. Тоғ-тошлар ошиб, мана шу ерга, икки тоғ орасидаги ўтлоққа келиб, у ёғига ўтолмай қолибди. Душман қўлига тушгандан кўра, тошга айланиб қолай деб илтижо қилибди. Чиндан ҳам тошга айланиб қолибди. Ўшандан буён бу ер Келинчак деб аталармиш.\nБора-бора ҳаммаёқ жимиб қолади. Ўчокдаги чўғ сўнади. Ташқарида отлар кишнамайди, итлар ҳуримайди. Ҳамма уйқуга кетади. Фақат туйнукдан боқиб турган юлдузлар бедор. Вафодор келинчак хотирасини қўриқ-лагандай ўйчан тикилиб туради…\nҲар нарсанинг ўз гашти бор\nЯқингина жойда бузоқнинг чўзиб маърашидан уйғониб кетдим.\nЎтов туйнуги ёришиб, унда кечаги юлдузлар ўрнида ложувард осмоннинг бир бўлаги кўриниб турарди.\nОқшомда ҳаммани қақшатган совуқ тугаб, илиқ, тароватли тонг отган эди. Ўтовлар аллақачон уйғонган, ҳаммаёқда тўй тараддуди сезилар, ҳар ер-ҳар ерда қозон осилган, болакайлар ирғишлаб ўйнашар, чамаси кечаси тағин улоқчилар келишган бўлса керак, отлар янаям кўпайган эди. Кунчиқар томондаги тепалик ортидан қуёш мўралади. Шу ондаёқ унинг нурлари бутун ўтлоққа сепилгандай майсалар юзида нурли нуқралар ярқираб кетди.\nҚачондир болалигимда шудрингда ялангоёқ юриш даво, деган гапни эшитгандим. Ким билсин, балки ростдир. Тизза бўйи ўтлоқда шудринг кечиб югуриш чиндан ҳам гаштли экан. Қўл чўзса етгудек қорликлардан шалдираб тушаётган сойда сесканиб-сесканиб ювиниш ҳам, сувнинг шовиллашига қулоқ солиб узоқ хаёлга чўмиш ҳам ҳаёт гаштли эканини таъкидлаётгандек бўларди.\nПешинга яқин ўтлоқ янаям гавжум бўлиб кетди. Тўй хизматчилари елиб-югуради, биров лаганда ош ташийди. Биров келган меҳмоннинг отига ўт ташлайди. Яйловларда камёб бўладиган нарсаларни атайлаб олиб келган атторлар эгар, юган, бигиз, қамчисини мақтайди.\n— Шоир келди, тўй ана энди қизийди, — деди кимдир тантана билан.\nЭчкидеккина ихчам, аммо чайир от минган ўрта бўйли қирғизни ҳамма ўраб олди. У беқасам тўн кийиб, қўш белбоғ боғлаб олган эди. «Шоир» илтифот кутиб ўтирмай, эгардан тушмасданоқ ўқиб кетди:\nМенинг отим Болтавой,\nИзлаб келдим элингга,\nҚувват берсин белингга…\nТўй эгаларидан бири «шоир»нинг оғзидан муттасил отилиб чиқаётган пала-партиш мисралар оқимини тўхтатиш учун бўлса керак, қичқирди:\n— Шомақсудни бир мақтанг…\n«Шоир» ўзига аталган пулни олди-ю, сахий Шомақсудни мақтаб кетди:\nБўз болам ўлмасмиди.\nСахий мезбон Шомақсуд\nХуллас, ким пул берса, ўшанга узоқ ҳамду санолар ўқилди. Охири мақтовталаб сахий қолмади шекилли, «шоир» тер қуйиб келаётган пешанасини арта-арта эгардан тушди.\n— Энди улоқ бўлади, — деди йўл бошловчимиз адир этагини кўрсатиб. — Қаранг, уч юзга яқин от тўпланипти.\n«Мақтов» билан овора бўлиб сезмай қолибмиз. Ўтовлардан ярим чақиримча нарида тўда-тўда отлар тўпланиб турар, бошини қийиқ билан танғиб олган чавандозлар улоқ бошланишига ишора кутгандай бетоқат югуришар эди.\nНиҳоят, отлар бир ерга тўпланди. Тўй эгаси улоқни ерга осилтиргудай судраб бориб ўртага ташлади-ю, ўзи чеккага чиқди. Ғала-ғовур бўлиб кетди. Ҳамма отлар бир томонга қараб тўлқиндек сурила бошлади.\n— Улоқ оғир кўринади, — деди йўл бошловчимиз синчиклаб қараб. — Икки ёшлик новвосни ташлаган экан. Чавандозларга қийин. — У мийиғида кулиб қўйди. — Совринига от қўйилибди.\nҚамчи садолари, отларнинг нола чекиб кишнаши, қизишиб кетган чавандозларнинг сўкиниши осмонни титратди. Жийрон от минган бир чавандоз, энгашган кўйи, новвосни чангаллаганча даврадан чиқди. Анча жойгача судраб келди-ю, кейин бошқалари уни ўраб олишди. Бир оздан кейин отлар тўлқини терс томонга сурилиб кетди. Бояги жойда ўша жийрон от билан эгаси қолди. У негадир бошқа чавандозлар кетидан югурмас, юзини чангаллаганча, эгарда мункайиб қолган эди.\nЯқинроқ келдигу, унинг қийиқча танғилган пешанасидан қон оқаётганини кўриб ҳайратдан оғиз очиб қолдик. Бу — ўн олти-ўн етти ёшлардаги қотмагина йигитча эди.\nКимдир, яқин бориб, жийрон отнинг жиловидан ушлади-да:\n— Ювиниб ол, — деди йигитчага.\nЙигит бошини кескин кўтарди-да, кафти билан пешанасини артиб, жеркиб берди.\n— Ишингиз бўлмасин! — у отига шундай шиддатли қамчи урдики, жийрон бир сапчиб, қуюндай учиб кетди.\n— Парво қилманг, — деди Абдуманноп ака кулиб. — Бу йигитлар пишиб кетган. Ҳамма нарсанинг ўз гашти бор. Улоқнинг лаззати ҳам мана шунда… Аммо бугун кураш ажрим бўлмайди. Биронтаси маррага улоқни олиб чиқишга кўзим етмай турибди. Кетдик, йўлдан қолмай-лик.\n…Орқага, тўда-тўда отлар югуриб юрган водийга қарай-қарай яна йўлга тушдик. Қизиқ, улоқда чавандоздан кўра отнинг хизмати кўпроқ тақдирланади. Мабодо, учқур от эгаси ўзи тўдага киришни хоҳламаса, отини энг олғир чавандозга бериб туриши мумкин. Чавандоз эса ундан мукофот олади.\nОтлар ҳам, ўзимиз ҳам толиққач, Ёйиқ деган жойда тўхтадик. Чиндан ҳам бу ерда тиниқ бир сой ёйилиб оқар, атрофда оппоқ гулхайрилар очилиб ётар, аммо дарахт кўринмас эди. Умуман, бу атрофларда дарахт ҳам, қушлар ҳам кўзга онда-сонда чалинарди.\n— Ўша қорнинг тагига етсак, марра бизники, — деди йўл бошловчимиз кун ботар томондаги чўққини кўрсатиб.\nЭнди отлиқ юришга анча кўникиб қолган бўлсак ҳам, яна эгарга ўтириш малол келар, аммо ўзга чора йўқ эди. Кун қайтиб тағин совуқ турди.\nЎтлаб юрган отларимизни эгарлаётганимизда, саккиз-тўққиз ёшлардаги қирғиз қизалоқлар келиб қолишди. Қизил кўйлак кийган, майдалаб ўрилган сочига пилик таққан бу қизалоқлар бирданига пайдо бўлганига ҳайрон қолдик. Улар узун этакларини қайириб тезак териб юришарди. Чамаси, пастроқда — сойнинг нариги бетида кўриниб турган овулдан келишган бўлса керак.\n— Овулга қўниб ўтармишсизлар, — деди қизалоқларнинг тикроғи йўл бошловчимизга қараб.\nОвул етти ўтовдан иборат бўлиб, сайҳон майдонга жойлашган, чекка-чеккада ўтин сочилиб ётар, ўтов панасида ўтирган хотин-халаж бири кечки овқат пиширар, бири шолча тўқиш билан банд эди.\n— Арашонга кеч қолдиларинг, у ерда кўрпа-тўшак йўқ. Ҳамма йўловчилар шу ерда тунаб ўтишади. Сизлар ҳам қолинглар, — деди ўртадаги ўтов олдида ўтирган гавдали аёл.\n— Эркаклар кўринмайди-ку, ноқулай бўлмасмикин, — деди Абдуманноп ака иккиланиб.\n— Келинчакка — улоққа кетишган. Эртага қайтишади.\nАёл бизнинг қололмаслигимизни эшитгандан кейин, ўтовдан кўрпача, пўстин олиб чиқди.\n— Бўлмаса совқотиб қоласизлар, қайтишда ташлаб ўтарсизлар.\nЕтти ёт бегона кишиларга шундай самимий муомала қилган қирғиз аёлига миннатдорчилик билдириб, тағин йўлга тушдик.\nҚиррадор тошлар сочилиб ётган паст-баланд сўқмоқлардан юравериб, отлар ҳам толиқди. Баъзиларининг туёқлари тушиб, оёғи қонаб кетган эди. Фақат йўл бошловчимизнинг саманигина ҳамон тизгинга бўй бермай илдам борар, қўйиб берса учиб кетгудек ҳоли бор эди. Энг орқада эса Шамат аканинг жийрони худди эгаси каби жимгина, аммо бир текис, собит қадамлар билан юриб келарди.\nМанзилга етиб келганимизда қуёш ботиб кетди. Шундоқ бошимиз устида қад кўтариб турган тоғда қор кўринар, муздай шамол изилларди. Тоғ белида жойлашган кулбанинг тош девори орасидаги пастак эшик очилиб, ёши етмишлар атрофидаги чол пешвоз чиқди. У яктак кийиб олган, баланд гавдасини ғоз тутиб турар, ўсиқ қошлари остидан қўкишроқ кўзлари мағрур боқар эди.\n— Келинглар, — деди у ҳаммамиз билан қўл олишиб сўрашаркан. Аммо таъзим-тавозе қилиб ўтирмади. Унинг юзида баъзи табаррук ҳисобланган жойларни эгаллаб олган «шайхлар»га хос таъмагирлик мутлақо сезилмас эди. Чолнинг бутун вужуди «мен меҳнат кишисиман, бу ерда, ягона кулбамда одамларга паноҳ беришим мумкин, хоҳласанг шу, хоҳламасанг билганингни қил», деб турарди.\nТик турсангиз бошингиз шифтга тегадиган, ўртасида устун қаққайиб турган кулбага кирдик. Ҳужра деворлари тошдан тикланган, хомсувоқ ҳам қилинмаган, ёзув дафтаридек кичкинагина туйнукдан оқшомнинг ўлимтик нури аралаш совуқ кириб турарди. Девор ва томи қурумдан қорайиб кетган, зах ерга тўшалган намат устига икки-учта шапарак кўрпачалар ташланган эди.\nЗум ўтмай қоронғилик чўкди. Чол ўнинчи лампа кўтариб кириб, устундаги михга осди. Абдуманноп ака эски таниш бўлгани учунми, чолни гапга солди.\n— Бу ёққа чиққанингизга анча бўлгандир, ота? Чол ўсиқ қошлари остидан унга қараб қўйди.\n— Бир ҳафта бўлди, — деди босиқ овоз билан, — кеча қор ёғди. — У ҳаммамизга синовчан қараб қўйди-да, индамай чиқиб кетди.\n— Бу ерда июлнинг бошида ҳам қор бўлади, — деб тушунтирди Абдуманноп ака. — Августнинг ярмидан бошлаб тағин қор босади.\nБир оздан кейин юзлари қип-қизил, кўҳликкина кампир кирди. У чолнинг тамомила акси эди. Қарашлари жонли, сўзамол экани кўриниб турарди. Косада эчки қатиғи узатаркан, Абдуманноп ака билан сўрашиб олди.\n— Қишда бу атрофларда қор уч метрга чиқади-ку, уйни босиб қолмайдими, — деди йўл бошловчимиз ҳужранинг омонат деворларига имо қилиб.\n— Э, босиб қолмайди, оқсоқол, — деди кампир кўзла-рида мулойим ўт ёниб. — Эриб, икки четидан оқиб кетаверади.\nҚизиқ, тоғнинг қоқ белида жойлашган шу кулбани сув четлаб ўтишига ақл бовар қилмасди.\nОвқатланиб бўлишимиз билан йўл бошловчимиз яна қистади.\n— Бўлинглар, булоққа тушамиз. Бисотимиздаги бор иссиқ кийимларга ўралиб олсак\nҳам совуқ вужудимизни титратар, чамаси, кечаги қорнинг заҳри ҳали кетмаган эди.\nШоша-пиша ечиндигу, атрофи цементлаб ҳовузча қилинган булоққа ўзимизни урдик. Сув илиқ, ўттиз даражадан юқори бўлгани учун роҳатбахш эди.\n— Шу кунларда Тошкентда одамлар иссиқдан қочиб, ўзини сувга уряпти. Бизлар бўлсак, совуқдан қочиб, иссиқ сувга тушиб ўтирибмиз, — деди кимдир.\nРост гап. Иссиқ минерал сувнинг тафти чарчаган танларга ором берар, киши бош кўтариб чиққиси келмасди.\nУзоқда — Ёйиқ сойнинг тепасидаги қир ортида тўлин ой кўринди. Бир лаҳзадан кейин мулойим нур бутун водийни, узоқларда ялтираб ётган сойни, паст-баланд тепаликларни сукунат туманига буркади. Боя булоққа тушганда ҳаммамиз бир-биримизга гап бермай чуғурлашган эдик. Ҳозир бўлса ой нури ўзининг майин, сукутли юки билан елкамиздан босаётгандек жимиб қолдик. Ҳозир ҳар ким ўз хаёли билан банд эди. Аммо ҳаммамиз ҳам бир нарсани — дунё бепоён эканини, унинг ўз қонунлари, ўз сеҳри борлигини ўйламай иложимиз йўқ эди. Мана шу булоқ ҳам, ой нури ҳам, сутдек сукунат остида ўзининг муздай тўлқинларини ярақлатиб ётган сой ҳам табиатнинг мангу бир сеҳри эмасми? Бизнинг оламга ўт сочгудек ташвишларимиз, ғам-кулфатларимизу қувончимиз, олижаноблигимизу худбинлигимиз — барчаси майда нарсалар эмасми? Табиатга яқин турган киши тозароқ бўлади, деганлари шу эмасмикин?\nҲар ким ўз туйғуларига берилиб, узуқ-юлуқ савол-жавоблар билан ҳужрага қайтиб тушганимизда, тун ярмидан оғган эди.\nЧол бизни кутиб турган экан.\n— Кўрпа-тўшакнинг мазаси йўқ, — деди у хотиржам қиёфада.\n— Булоқни сиз ҳовузча қилиб қўйганмисиз? — деди суҳбатдошларимиздан бири.\n— Цементни қаёқдан олгансиз?\n— Вертолётда олиб келишган.\n— Булоқ сувини докторлар текшириб кўришганми?\n— Қайдам, — чол совуққон жавоб қилди, — бир келишганди. Одамлар ўзича яра-чақага, бел оғриқ, оёқ оғриғига даво дейишади.\nЧол бирпас қараб турди-да, чироқни пасайтирди.\n— Отларга ўт ташлатиб қўйдим. — У шундай деди-ю, чиқиб кетди.\nКўрпача билан пўстин берган қирғиз хотин рост айтган экан. Амаллаб тиқилишиб олдик-да, донг қотиб ухлаб қолибмиз…\n— Энди қорга чиқамиз, — деди йўл бошловчимиз нонушта устида.\nБулоқдан юқорилаб яна бир қоядор тепаликни ошгач, кўм-кўк кўлга кўзимиз тушди. Кўлнинг нариги соҳилида — новвот ранг қоялар қоплаган тик жарликда қор оқариб ётарди.\n— Бу Туморкўл, — тушунтирди ҳамроҳимиз. — Умуман, бу ерда кўл кўп. Туморкўл, Чуқуркўл, Тулпоркўл… Оҳангарон дарёси шу ердан бошланади. Кўлларнинг энг каттаси — Тулпоркўл.\nОтлар сескана-сескана тик сўқмоқдан ўтгач, қаршимизда яна бир кўл пайдо бўлди. Кўл жуда чуқур бўлса керак, суви қорайиб ётар, нариги соҳилда палаҳса-палаҳса муз бўлаклари кўзга ташланар эди.\nҚирғоққа етганимизда ҳамроҳларимиздан бири сувга қўлини тиқди-ю, дарров тортиб олди.\n— Жуда совуқ экан.\n— Шунинг учун бу ерда балиқ бўлмайди. Бу сувда ҳеч қандай жонивор яшамайди. Геологларнинг айтишича, Тулпоркўл денгиз сатҳидан 3200 метр баландда жойлашган экан.\nРивоят қилишларича, бу сувда фақат бир тулпор от яшармиш. У йилда бир марта — кечаси сувдан чиқиб, яна сув тубига кириб кетармиш. Қадим замонларда бир йилқичи шу тулпордан тойчоқ олиш ниятида ўз биясини олиб келиб, кўл бўйида тунаб қолибди. Чиндан ҳам келгуси йили бияси ажойиб бир тулпор қулунлабди. Қулун йил эмас, кун сайин ўсиб бораётганини кўрган йилқичи яна биясини олиб келибди. Той ҳам онасига эргашиб келибди. Йилқичи кўл соҳилида ётиб, кутиб турибди. Ярим кечада сув тулпори кўлдан чиқибди-ю, бияга қарамай, тойчоқни эргаштириб сув тубига кириб кетибди.\nНеча кундан буён суҳбатимизга онда-сонда аралашаётган Шамат ака ҳозир ҳаяжонланибми, завқланибми, шу афсонани ҳикоя қиларкан, кўзларида ўт чақнаб кетди.\nКўл эса, бизнинг суҳбатимиздан бехабар, қуёш нурида майин мавжланиб жимгина тўлқинланар, фақат олисда нариги соҳилдаги музлар орасидан тушаётган сув бўғиқ шовиллар эди.\n— Анави Келинчакдаги тўйда шеър ўқиган «шоир» эсингиздами? — деди Абдуманноп ака қайтаётганимиз-да. — Ҳар гапида бўзбошим бўлганида, бўз болам ўлмасмиди, деган эди-ку. Ҳозир ўша бўзбошни кўрасиз. У фақат қорга яқин жойларда ўсади.\nБўз ранг майда гулли гиёҳларни йиғиб яна кулбага тушдик. Чолда қуритилган бўзбош бор эди. Дамлаган эди, кўкчойдек тиниқ, қаҳрабо рангли чой чиқди. Ичимликнинг ҳиди ўткир, хушбўй эди.\n— Медицинада бўзбошдан фойдаланишадими, йўқми билмайман, — деди йўл бошловчимиз. — Аммо бир ҳафта ичида ўзим синаганман. Қон босимини кескин тушираркан.\n…Иссиқ Арашон булоғи ҳам, вазмин сукут сақлаб турган тошлар ўртасида тунлари чироқ порлатиб, одамларга йўл кўрсатган чол кулбаси ҳам, афсонавий Тулпоркўл ҳам орқада қолди.\nЧол тадбирли экан. Отларни яхшилаб тўйғазганиданми, Ёйикдаги қирғиз овулига тез етиб келдик. Балки юриб ўтилган йўлдан қайтиш ҳамиша осон туюлиши учун шундай кўрингандир. Ўзининг борини биздан аямаган қирғиз аёлига раҳмат айтиб, йўлимизда давом этдик.\nЭрта оқшомда Келинчакка етиб келдик. Тўй пастдаги овулга кўчган экан.\nЭртасига Қизилчада — Уркинбойнинг ўтови олдида тўхтадик. Уркинбой эшик қаршисида тавозе билан кутиб олди. Қисиқроқ кўзларида табассум билан таъзим қилди.\n— Зиёратлар қабул…\nАрашон бувага кетаётганимизда эрлари тўйга кетган бўлса ҳам бир ўтовни бўшатиб бермоқчи бўлган, қўниб ўтишимизни илтимос қилган қирғиз аёл, ўзгалардан ўнларча чақирим узоқда — тоғлар орасида одамлар учун чироқ ёқиб ўтирган мағрур чол билан унинг мулойим кампири кўз ўнгимиздан кетмас эди…\n← Аввалги Аввалги Саид Аҳмад. Ижод ва жасорат (2000)\nКейинги → Кейинги: Ўткир Ҳошимов: «Бу дарахтнинг номи эди яхшилик» (2003)


Александров ансамбли Ҳалабда концерт бериши режалаштирилганди\n15:50 / 25.12.2016 8047\nҚора денгиз устида қулаб тушган Су-154 самолёти бортида бўлган Александров ансамбли Ҳмеймимдаги россиялик ҳарбий хизматчилар учун эмас, яқиндагина озод этилган Ҳалаб шаҳрида концерт бериши режалаштирилганди. Бу маълумот ансамблнинг Москвадаги вакилларига асосланган ҳолда «Медуза» нашри томонидан тарқатилди.\nБундан олдинги хабарларда ансамбл Янги йил байрами муносабати билан Россиянинг Суриядаги Ҳмеймим авиабазасидаги рус ҳарбийларини табриклаб, концерт уюштириши кўзда тутилган бўлгани ҳақида айтилганди.\nРоссия Мудофаа вазирлигига тегишли Ту-154 русумли ҳарбий-транспорт самолёти 25 декабрь тонгида Москвадан учиб, Сочида ёнилғи тўлдириш учун тўхтаб, соат 5:20да парвозни давом эттирганидан сўнг радарлардан йўқолди. Кўп ўтмасдан самолёт Қора денгизга қулагани маълум бўлди. Самолёт бортида 92 киши бўлган ва уларнинг ҳеч бири омон қолмаган.\nЙўловчиларнинг аксарияти Александров номидаги ашула ва рақс ансамбли аъзолари бўлган. Бортда, шунингдек, Россия «Биринчи канали», «NTV» ва «Звезда» телеканалларининг тасвирга олиш гуруҳлари ҳам бўлган.\nСамолётда «Адолатли ёрдам» жамғармаси ижрочи директори Елизавета Глинка (Доктор Лиза) ҳам бор эди.


Минглаб польяклар Буюк Британия тарихида биринчи марта муҳожирлар ишташлашини ўтказишади\n12:05 / 08.08.2015 1878\nБуюк Британияда ишловчи минглаб польяклар мамлакат тарихидаги биринчи ишчи муҳожирлар ишташлашида иштирок этишлари кутилмоқда, деб хабар бермоқда The Independent нашри.\nУшбу намойиш 20 августга белгиланган ва Буюк Британия ўзининг иқтисодий муаммоларида мунтазам равишда муҳожирларни айблаб келишидан норози бўлган одамларнинг поляк форумларида олиб борган мунозарасининг натижасида юз бермоқда.\nНашрнинг маълум қилишича, норозилик намойиши норасмий характерга эга ва ҳеч қандай бир касаба уюшма манфаатларини ҳимояламайди. Тадбир иштирокчилари “Етар! Бизни айблашни бас қилинг!” деган ёзувга эга қизил футболкаларни кийиб олишади.\nПольяк жамоатчилиги Буюк Британиядаги энг йирикларидан бири ҳисобланади. Ярим миллиондан зиёдроқ польяклар соғлиқни сақлаш, қурилиш ва умумий овқатланиш соҳаларида меҳнат қиладилар.


“Ёш қутқарувчи” мусобақасининг бу галги ҳал қилувчи республика босқичи Хоразм вилоятининг Урганч шаҳрида бўлиб ўтди.\nЎрта-махсус касб-ҳунар таълими муассасалари ўқувчилари ўртасида кечган бахсларда вилоятимиз шарафини бу йил Фарғона маиший хизмат ва педагогика касб-ҳунар коллежининг “Ёш қутқарувчи” жамоаси ҳимоя қилди. Белгиланган шартлардан муваффақиятли ўтган ёшларимиз синовларда фуқаро муҳофазаси бўйича билимларини намоён этдилар. Якуний натижаларга кўра жамоа мусобақада 1-ўринни эгаллади.\nҒолибларга ташкилотчиларнинг диплом ва қимматбаҳо эсдалик совғалари топширилди.\n« Обод қишлоқ иқболи – юрт истиқболи\nПилладан баракали ҳосил »


00:00 / 20.03.2009 | eski savollar | 688\nҲурматли Шайх Ҳазратлари, Аллоҳим сизнинг биз мусулмонларни ислом зиёси ила қалбларимизни мунаввар қилиш ё'лида олиб бораётган ишларингизга баракот ва бардавомлик ато этсин ҳамда О'з даргоҳидан улуг' ажрлар ила шодлантирсин. Ҳазратим, сизга бир неча саволлар ила мурожаат этишга ижозат бергайсиз:1. Ҳазрат, ҳозирда сизнинг "Ҳаж китоби", "Яҳшилик ва силаи раҳм китоби" деб номланган дискларингиз сотувда мавжуд. Ушбу дискларни ҳам китоб шаклида чиқаришни режалаштирганмисиз ?2. Ҳазрат, сизнинг барча китобларингизга думалоқ ва то'ртбурчак шаклдаги, ичида араб тилидаги ёзувлар бор ялтироқ муҳр (голограммалар) туширилган. Ушбу муҳрлар сизнинг муҳрингизми ва уларга нима деб ёзилган ?3. Ҳазрат, нима учун сизнинг китобларингизга www.ислам.уз деб белги қо'йилган, аҳир бу сизнинг рус тилидаги сайтингиз-ку, www.ислом.уз деб о'збекча сайтга белги қо'ймаганлигининг боиси нима ?Жавобларингиз учун олдиндан ташаккур. Аллоҳ рози бо'лсин.\n1. Ҳаж китоби чиққан. Яхшилик ва силаи раҳм китоби босмахонада дуо қилиб туринглар. Тезроқ чиқиб қолса, биргаликда ўқиймиз, иншааллоҳ.2. Ҳа. Буни китоб чиқараётган йигитлар қилишган.3. Бу интернет порталимизнинг унвони - адреси.


Ёшлар куни муносабати билан ИИВ Қашқадарё академик лицейида маънавий-маърифий тадбир бўлиб ўтди. Вилоят ИИБ ходимлари, фахрийлар, ота-оналар иштирок этган тадбирда лицей директори, подполковник М. Дўстёров ўқувчиларни 30 июнь Ўзбекистон Республикаси – Ёшлари куни билан самимий табриклаб, уларнинг ҳар жиҳатдан етук инсон бўлиб улғайишида ҳисса қўшган ўқитувчилардан бир гуруҳига ташаккурномалар топширди.\nБитирувчиларга дипломлар топширилгач, меҳмонлар ва ота-оналар уларга ўз тилакларини билдириб, оқ йўл тилашди.\nТадбир лицей ўқувчилари иштирокидаги концерт дастурига уланиб кетди.\nИИВ Қашқадарё академик лицейи


Тевес "Вест Хэм" сафига қайтиши мумкин / CHAMPIONAT.asia\n21:28Эдегор фаолиятини "Арсенал"да давом эттиради 0 21:04"Реал" ярим ҳимоячиси жароҳатга йўлиқди 0 20:44Месси 600 евро миқдорида жаримага тортилди 4 20:21МЮ ван де Бек борасидаги барча таклифларни рад қилди 3 19:59"Реал" форварди Ибрагимович туфайли "Милан"га ўтмаган 2 19:38Манчини: "Кокорин бемалол "Реал"да ўйнаши мумкин эди" 8 19:21Испания кубогининг 1/8 финалига қуръа ташланди: "Севилья" марказий ўйинда "Валенсия"ни қабул қилади 0 18:45Илҳом Зайлобиддинов "Турон" мураббийлар штабида иш бошлади 8 18:40Карикатура: "Ливерпуль"нинг АПЛ доирасидаги узоқ муддатли мағлубиятсиз сериясига барҳам берилди 12 18:18"Женоа" президенти Шомуродовга "Ювентус"нинг қизиқиши ҳақида гапирди 33 17:56“Шўртан” раҳбарияти ўз мухлислари билан учрашув ўтказди 8 17:26Эшитдик-да! Ботирали Эргашев АГМКга ўтмоқда 19 17:25Про лига. "Бухоро" 15 нафар футболчи билан шартнома тузилганини эълон қилди 12 17:10Про лига. Шокир Йўлдошев "Шўртан"ни тарк этди 1 17:01Зинедин Зиданда коронавирус аниқланди 14\nТевес "Вест Хэм" сафига қайтиши мумкин\n28 июн 2020 01:18\nТеглар : Карлос Тевес"Бока Хуниорс""Вест Хэм"\n"Бока Хуниорс" ҳужумчиси Карлос Тевес фаолиятини Европада давом эттириши кутилмоқда.\nХабар қилинишича, 36 ёшли форвард Аргентина клубининг шартномани янгилаш борасидаги таклифини рад қилган. Тевес Европадаги фаолияти бошланган "Вест Хэм" клуби билан 6 ойлик битим имзоламоқчи эканини яширмаяпти.\nЭслатиб ўтамиз, Карлос Тевес 2006 йилда "Вест Хэм" сафига Бразилиянинг "Коринтианс" клубидан келиб қўшилган. У "болғачилар" сафида муваффақиятли ўтган бир мавсумдан кейин "Манчестер Юнайтед"га трансфер қилинган эди.\nЛондон клуби Симеоненинг ўғлини нишонга олди 5\nАПЛ. "Вест Хэм" - "Вест Бромвич" 2:1 0\nАПЛ. "Вест Хэм" – "Вест Бромвич": бошланғич таркиблар эълон қилинди 2\nТевес фаолиятини якунлашни режалаштирмаяпти 1


Ўзбекистон 184 20.04.2019 12:34:32\nТошкент шаҳрида 20 апрель куни Корейс маданияти ва санъати уйининг тантанали очилиш маросими бўлди. Бу ҳақда Президент Матбуот хизмати хабар бермоқда.\nМаълумки, 1937 йилда Узоқ Шарқдан ўн минглаб корейслар мамлакатимизга кўчирилган. Бугунги кунда Ўзбекистонда 180 мингдан зиёд корейс миллатига мансуб юртдошларимиз яшайди. Уларнинг уч юзга яқини давлатимизнинг юксак мукофотлари билан тақдирланган. Ўнлаб корейс маданият марказлари фаолият юритмоқда. 12 та олий таълим муассасаси, 48 та мактаб ва лицейда корейс филологияси ўқитилмоқда.\nМаълумотларга кўра, бугун куннинг иккинчи ярмида Президентлар Самарқандга ташриф буюриб, диққатга сазовор жойлар билан танишишади.


Хусусан, жорий йилнинг ўтган даври мобайнида 82 та норматив-ҳуқуқий ҳужжат лойиҳаси Палата томонидан кўриб чиқилиб, Жамоатчилик экспертизаси хулосалари берилди.\nМисол учун, Ўзбекистон Республикаси Қишлоқ хўжалиги вазирлиги томонидан ишлаб чиқилган Ўзбекистон Республикаси Вазирлар Маҳкамасининг “Қишлоқ хўжалиги маҳсулотларини ишлаб чиқарувчиларга субсидия бериш ахборот тизимини жорий қилиш чора-тадбирлари тўғрисида”ги Қарори (ID-54242) лойиҳаси жамоатчилик экспертизасидан ўтказилиб, у юзасидан қуйидагича Жамоатчилик экспертизаси хулосаси берилди:\nЛойиҳа иловаси 1-бандига кўра, “Ушбу Низом қишлоқ хўжалиги маҳсулотларини ишлаб чиқарувчиларга субсидиялар бериш бўйича материалларни тўплаш, кўриб чиқиш ва ваколатли органлар ва ташкилотлар билан келишишнинг ягона ахборот тизимига (кейинги ўринларда – “Агросубсидия” АТ) уланиш ва унинг ишлаш тартибини, субсидия бериш жараёнларини амалга ошириш билан боғлиқ бўлган хатти-ҳаракатлар бўйича юридик ва жисмоний шахсларнинг ҳуқуқлари ва мажбуриятларини белгилайди”, - деб белгиланган.\nЯъни, лойиҳа мазмун-моҳиятига кўра, қишлоқ хўжалиги маҳсулотларини ишлаб чиқарувчиларга субсидиялар бериш жараёнига ахборот тизимларини жорий қилиш ва ва ушбу тизим орқали субсидияларни ажратиш тартиби назарда тутилиши назарда тутилган.\nБироқ, лойиҳа иловасида ушбу тартиб аниқ очиб берилмаган, унинг ишлаш механизми белгиланмаган.\nХусусан, унда талабгорлар томонидан тақдим этиладиган ҳужжатлар рўйхати, уларни кўриб чиқиш муддати, ваколатли органлар ва масъул ташкилотлар ўртасидаги ўзаро муносабатлар каби масалалар келтирилмаган.\nУшбу масалаларнинг айримлари эса, амалдаги бошқа норматив-ҳуқуқий ҳужжатлар билан тартибга солиниши назарда тутилган.\nШуни таъкидлаш лозимки, лойиҳада ахборот тизими орқали субсидияларни ажратиш тартибини аниқ белгиланмаслиги амалиётда турли ноаниқликлар ва тушунмовчиликларни келтириб чиқаради. Лойиҳа иловасида ҳаволаки нормаларнинг назарда тутилиши, яъни айнан битта масаладаги муносабатларнинг бир қанча норматив-ҳуқуқий ҳужжатларда белгиланиши амалда ушбу соҳадаги ҳуқуқий муносабатларни тўлиқ тартибга солиш имконини бермайди. Натижада, қишлоқ хўжалиги маҳсулотларини ишлаб чиқарувчиларга субсидиялар бериш жараёни мураккаблашади.\nВаҳолангки, лойиҳани ишлаб чиқишдан асосий мақсад ушбу соҳада ахборот тизимини жорий этиш орқали субсидия ажратиш жараёнларини соддалаштириш ва тездаштиришдан иборат.\nУшбу мақсадга эришиш учун эса, соҳани аниқ тартибга солувчи механизмни ишлаб чиқиш ҳамда субсидия ажратиш жараёнини тўлиқлигича битта норматив-ҳуқуқий ҳужжатда белгилаш зарур.


НАҲОТКИ ОДАМ ҚАНЧАЛИК ТЕЛБА БЎЛСА, ШУНЧА ҚУДРАТЛИ БЎЛАДИ?\nАдабиёт шуниси билан қизиқки, унда ранг-баранг мавзулар ва буюк фикрлар бор. Достоевский, Камю бир жиноят тафсилоти орқали инсон руҳияти манзараларига назар солса, Жойс киши онгидаги бир неча соатлик кечинмаларни 700 саҳифада акс эттиради. Ҳеч қандай айби бўлмаса-да, маҳкамага тортилган ва ўлимга ҳукм этилган инсон ҳақида Кафка ёзади. Турли жиноятчилар, жамият қабул қилмаган кимсалар саҳрони макон тутиб, тобора инсоний қиёфасини, яшашга иштиёқини йўқота бошлаган бир чоғда уларни одатий ҳаёт сари бошлаган Назар Чиғатоев - Андрей Платонов асарининг бош қаҳрамони. Хитой провинциясида эса амалдорларнинг нафси шу қадар ҳакалак отибдики, улар чақалоқ гўштини истеъмол қилармиш. Бунинг учун махсус болалар тайёрланар, ошпазлар иш олиб бораркан. Буни тергов қилиш учун сафарга отланган Дин Гоуэр эса охир-оқибатда айтарли натижага эришолмай ҳожатхонага қулаб ҳалок бўлади. Мо Янь "Мусаллас мамлакати" романи мавзуси шу ҳақда. Брэдбери китобёқарлар - инсон тафаккурига тўсиқ қўйган мустабидлик ҳақида ўзига хос рамз топса, Ницше буюк инсон ғоясини Зардушт тимсолида гавдалантиради...\nУмуман, бадиий оламда бундай асарлар, рамзлар жуда кўп. Худди шундай, америкалик адиб Кен Кизи (1935-2001) эса "Какку уяси узра парвоз" романида жиннихона, руҳий касаллар ҳаёти ҳақида ёзади.\nҲамма жойда бўлгани каби жиннихонанинг ҳам ўзига яраша қатъий тартиб-қоидалари бор. Кунларнинг бирида, аслида соппа-соғ, қамоқдан кўра руҳий касаллар шифохонасини "жаннат" ҳисоблаган Патрик Макмёрфи бу ерга бемор сифатида келтирилади ва у табиийки, мавжуд тартибни ўзгартиришга ҳаракат қилади. Гувоҳ бўладики, бу ердаги муолажалар, беморларга муносабат одамни "сабзавот"га айлантириб қўйишга ярайди, холос. Макмёрфи аслида жиноятчи бўлса-да, жиннихонага тоза ҳаво олиб киради, даволанувчиларга жинни эмас, инсон сифатида қарайди. Табиийки, бу "какку уяси" - руҳий касаллар шифохонаси раҳбарларига ёқмайди. Худди аъзолари муте, қул, руҳан хастага айланган, ортиқ фикрламай қўйган жамиятга соғлом фикрли кимдир эркин нафас олиб кириши мустабидларга ёқмагани каби...\nЎз асари қаҳрамони каби Кен Кизи ҳам "тегиш мумкин бўлмаган мавзу"да ёзгани учун қувғинга учрайди. Иккинчи романи "Баъзан менга илҳом келади"дан сўнг ҳатто ижодни тарк этиб, фермада ишлашга ўтиб кетади.\n"Какку уяси узра парвоз" романи асосида машҳур режиссёр Милош Форман тасвирга олган ва Жек Николсон бош ролда гавдаланган бадиий фильм ҳам катта муваффақият қозонгани, бешта йўналиш бўйича "Оскар" мукофотига сазовор бўлганини айтиш ўринли. Ўйлаймизки, ушбу асар сизнинг ҳам эътиборингизни қозонади.\n- Руҳий касаллик шифохонасида-я? Қанақа мақсадлари бўлиши мумкин?\n- Минг хил. - У хотиржам жилмаяди, диққат билан шприцни тўлғазади. - Қулайлик, дориломон ҳаёт, масалан; эҳтимол, ҳокимият, обрў; пул топиш... балки ҳаммаси бараварига. Гоҳо манипуляторнинг мақсади - касалхонани барбод қилиш. Жамиятимизда бор шундай одамлар. Манипулятор бошқа беморларга таъсир қилиши, уларни шу даражага олиб бориши мумкинки, бир вақтлар ўрнатилган тартибни қайта тиклаш учун ойлар кетади. Руҳий касалликлар шифохоналаридаги ҳозирги ошкоралик замонида бу уларнинг қўлидан келади.\nЯхши ўйинчи ҳар доим шу қоидани эслайди: аввал ўйинга назар сол, сўнгра қартани қўлингга ол.\nМуолажа жамоаси назариясини мен шунчалик кўп эшитганманки, олдидан орқасига қараб ва орқасидан олдига қараб сўзлаб бера оламан, рисоладаги жамиятда фаолият кўрсата олишидан олдин одам гуруҳда яшашни ўрганиши керак, гуруҳ унга ёрдам бера олиш, унинг чатоқ жойи қаерда, кўрсата билиш қурбига эга бўлиши керак, кимнинг ақли расою кимники йўқ, буни жамият ўзи ҳал қилади, сен эса унга мослашсанг бўлгани.\n"Дунё зўрники, дўстим! Бизнинг яшаш маросимимиз шунга асосланганки, ожизларни ейиш ҳисобига кучлилар янаям кучли бўлиб кетаверади. Биз ҳақиқатга тик боқишимиз керак. Шундай бўлиши керак, бунга шак келтириб бўлмайди. Биз буни табиат қонуни деб тан олишимиз керак. Қуёнчалар маросимда ўз вазифасини қабул қилиб олди ва бўрини энг кучли деб тан олди. Қуёнча айёрлиги, қўрқоқлиги ва чапдастлиги билан ўзини ҳимоя қилади, бўрини кўриши билан ин қазиб, ичига яширинади. Шу билан жон сақлайди, яшаб қолади. У ўз ўрнини билади. Ҳеч қачон бўри билан жангга киришмайди. Бунда қандай маъно бор? Қандай маъно бор?"\n"Биласанми, касалхонангиздаги нима мени бирдан ҳайратга солади? Бу ерда ҳеч ким кулмас экан. Остона ҳатлаб кирганимдан буён бировнинг очилиб кулганига кўзим тушмади, билдинг? Кулгини эсдан чиқарган одам таянчини йўқотади. Бордию, эркак ўзини аёл олдида тишининг оқини кўрсатмайдиган даражага келтириб қўйган бўлса, у ўзининг асосий эркаклик хусусиятларидан бирини бой берди деяверинг. Икки гапнинг бирида у хотинининг оғзига қарайдиган бўлиб қолади ва..."\nКолумбияда яшаганимизда, болалигимда сувдан сира қўрқмасдик, бошқа эркаклар каби шовва устидаги кўприкчалардан бемалол ўтиб кетаверар, тошларга тармашиб чиқар, яшил ва оқ сув атрофимда қутурарди ва тўзонида камалаклар товланарди, бошқа кишилардагидай ҳатто оёғимда этик бўлмасди. Отам турли нарсалардан қўрқа бошлагандан кейин эса мен ҳам қўрқа бошладим, шу даражага бориб етдимки, кичиккина ариқни кўрсам ҳам юрагим така-пука бўлиб кетади.\nЭлектр карахтликнинг ўзига хос афзаллиги бор: у арзон, тезкор, мутлақо оғриқсиз. У фақат одамни чангак қилиб қўяди, холос.\n- Бу қанақа ҳаёт бўлди, - уҳ тортади Сефелт. - Тутқаноқни тўхтатиш учун ҳапдори беришади, баъзиларни тутқаноқ тутдириш учун карахт қилиб қўйишади.\nХардинг Макмёрфига энгашади ва тушунтиради:\n- Уни бундай кашф этишган: икки психиатр кушхонага йўл олган, уларнинг дилида не гап борлигини худо билади. Улар молнинг икки кўзи ўртасига босқон билан уришларини кузатишган. Қарасаларки, ҳамма моллар ҳам ўлмаяпти, айримлари жудаям эпилептик безгакни эслатувчи ҳолатда йиқилиб ётипти. "Ана, холос! - дейди биринчи врач. - Бу беморларимиз учун керак бўлган нарсанинг ўзи - ток ҳосил қилган тутқаноқ!" Унинг ҳамкасабаси, албатта, маъқуллади. Эпилептик тутқаноқни бошидан кечирган одамлар бирмунча муддат танланиши маълум эди, ашаддий беморлар эса муносабат ўрнатишга мутлақо қобилиятсиз бўлиб, фақат безгакдан кейингина суҳбатлашиши мумкин. Негалигини ҳеч ким билмайди ва ҳалигача сабаби маълум эмас. Аммо шу нарса равшан эдики, эпилептикаси бўлмаган одамда тутқаноқ хуруж қилдирилса, жуда яхши натижаларга олиб келиши мумкин. Мана, улар олдида дам-бадам ажойиб мувозанатли безгак хуруж қилаётган одам турибди.\n- Ана, холос! Бошга ток бериш. Бу электр курсига қўйиб ўлдиришга ўхшаб кетади.\nВазифасига кўра бу иккала тадбир сиз ўйлагандан ҳам бир-бирига яқинроқ; униси ҳам, буниси ҳам - муолажа.\n- Оғримайди демоқчимисан?\n- Шахсан мен бунга кафилман. Мутлақо оғриқсиз. Битта зарба - қарабсизки, беҳуш ётибсиз. На газ, на игналар, на босқон. Мутлақо оғриқсиз. Аммо гап шундаки, иккинчи бор ҳеч ким истамайди. Сен... ўзгариб қоласан. Унутасан. Бу анавиндақа... - У кафтини қаншарига босади, кўзларини қисади - худди зарба тимсоллар, туйғулар, хотираларнинг ғаройиб тасмасини айлантириб юборгандек бўлади. - Бу тасмаларни сен кўчма аттракционларда кўргансан: муттаҳам пулингни олади-да, тугмачани босади. Жингг! Ёнади, ғувиллайди, рақамлар чарх уради, айланади, сенга тушгани ютиши ҳам мумкин, балки ютмаслиги ҳам мумкин, шунда бошқатдан ўйнайсан. Янги уринишинг учун, болагинам, соққасини тўлаб қўй, ҳа, тўлаб қўй.\nРуҳий касаллик субъектга қандайдир қудрат бағишлайди деб ҳеч ўйламагандим - қудрат! Ўйлаб қаранг-а: наҳотки одам қанчалик телба бўлса, шунчалик қудратли бўлади? Масалан - Гитлер. Гўзаллик ҳам бизни ақлдан жудо қилади. Ўйлаб кўрадиган нарсалар кўп экан дунёда.\nҚачон мен ўзимни шундай яхши ҳис қилганимни эслолмайман - ҳамма нарса ёқимли ва замин бола қўшиғидай маъсум бўлган дамлардамикин?\nУ биларди: одамлар эртами-кечми уларга одатдагидан кўпроқ беради, қорбоболарми, даъватчиларми, савоб ишлар учун жамғармалар таъсис этувчи саховатпешаларми, шулардан албатта юз ўгирадилар ва бундан менга нима наф, деб ўйлаб қоладилар. Ёш оқловчи маҳаллий мактабга сайловлар олдидан бир қоп ёнғоқми, ғоз-позми келтирса, кинояли жилмайиб қўйишади ва бир-бирларига: бугун бераяпти, эртага бурнимиздан булоқ қилиб чиқариб олади, дейишади.\nФалажликдан кейин роса икки ҳафта ярим ҳушсиз ҳолда юрардим, мана шу бўтана қоронғиликда яшардим, у кўпроқ уйқунинг пахмоқ чегарасига - нур ва зулмат ўртасидаги, ёки ўнг ва туш ўртасидаги, ёки ҳаёт ва ўлим ўртасидаги кулранг оралиққа ўхшарди, уйғонганингдан кейин шуни биласан, аммо бугун қайси кун, сен кимсан ва умуман нега қайтиш керак... - билмайсан.


Халқ таълим вазири Ўзбекистонда АҚШ элчисини қабул қилди\nЎзбекистон Республикаси Халқ таълими вазирлигида Америка Қўшма Штатларининг мамлакатимиздаги элчиси Дэниел Розенблюм билан учрашув бўлиб ўтди.\nМазкур учрашув Дэниел Розенблюм АҚШнинг Ўзбекистондаги элчиси лавозимига тайинланиши муносабати билан ташкил этилди.\nУчрашув доирасида АҚШ элчиси Ўзбекистонда халқ таълими тизими ва соҳада олиб борилаётган ислоҳотлар билан танишди. Шунингдек, икки мамлакат ўртасида таълим соҳасидаги ҳамкорликни кенгайтиришга ўз ҳиссасини қўшишга тайёр эканлигини айтиб ўтди.\nЭлчи Розенблюм мамлакатимизда таълим сифатини яхшилашга қаратилган режадаги лойиҳаларни амалга оширишда омад тилади. Учрашув якунида томонлар халқ таълими тизимида ҳамкорлик алоқаларини янада кенгайтириш бўйича фикр алмашди.\nЭслатиб ўтамиз, икки мамалакат Президентлари учрашувидан сўнг илк бора таълим вазирларининг учрашуви бўлиб ўтди. Эндиликда АҚШ томонидан таълим сифатини яхшилаш мақсадида ХТВ лойиҳаларини амалга ошириш, чет тилларини ўрганиш, ахборот технологиялари бўйича ўқув дастурларини қайта кўриб чиқишда кўмак берилади.


Tagesspiegel: Берлин Термиз базасига доир Тошкент билан имзоланган келишувни сир сақламоқда\n2002 йилдан бери Германия Термиз базаси ижараси учун Ўзбекистонга 120 миллион евродан ортиқ ҳақ тўлаган.\nГермания Ўзбекистон билан Термиздаги ҳарбий базани ишлатиш бўйича янги махфий келишувни имзолагани айтилмоқда.\nГерманиядаги нуфузли Tagesspiegel газетасининг ёзишича, НАТОнинг Афғонистонда бошланаётган янги миссияси доирасида иштирок этадиган немис ҳарбийлари Термиз базасидан фойдаланади. Немис матуботида берилган мақола таржимасини CA-News агентлиги келтирмоқда.\nTagesspiegel газетасига кўра, бунга оид келишув ўтган йилнинг 1 сентябрь куни Тошкентда имзоланган.\nЛекин, дея ёзади нашр, “немис жамоатчилиги мазкур келишув борасида ҳамон ҳеч нарса билмайди: немис ҳукумати бундан тўрт йил аввал имзоланган келишув тафсилотларини ҳам, ўтган сентябрь ойида унга доир ўзгартишлар тўғрисида ҳам сир сақламоқда”.\n“Афтидан, ГФР ҳукумати дунёдаги энг мустабил диктатуралардан бири билан Германия ўртасидаги ҳамкорликни исботловчи келишувни сир сақлашдан манфаатдор”, дея тахмин қилади Tagesspiegel.\nГерманиядаги ҳуқуқ фаоллари ва мухолифат сиёсатчилари немис ҳукуматининг Ўзбекистон режимига Термиз базаси учун катта миқдорда пул тўлаётганини танқид қилиб келади.\nМақолада ёзлишича, 2002 йилдан бери Германия Термиз базаси ижараси учун Ўзбекистонга 120 миллион евродан ортиқ ҳақ тўлаган.\nНАТОнинг Афғонистондаги Халқаро хавфсизликни таъминлаш кучлари миссияси 2014 йилнинг охирида тугади. Унинг ўрнига 2015 йилдан бошланган “Қатъий ёрдам” номли миссия доирасида НАТО давлатларидан 12,5 минг ҳарбий, жумладан 850 нафар немис қўшини иштирок этади.\nТермиздаги ҳаво базаси 2002 йилда Германия ҳарбийлари ихтиёрига берилган.


ЖЧ-2022 саралаш. Осиё, 2-босқич. "D" гуруҳи, 5-тур\nЎЗБЕКИСТОН - САУДИЯ АРАБИСТОНИ - 2:3 (1:1)\nГоллар: Элдор Шомуродов (16), Отабек Шукуров (56-пенальти) — Салмон ал-Фараж (22-пенальти, 86), Салим ад-Довсарий (89)\nОгоҳлантиришлар: Салим ад-Довсарий (73), Абдулазиз ал-Беший (77)\nЎзбекистон: 1.Элдорбек Суюнов - 3.Ҳожиакбар Алижонов, 9.Одил Аҳмедов, 5.Рустам Ашурматов, 4.Фарруҳ Сайфиев - 8.Икром Алибоев, 7.Отабек Шукуров, 13.Санжар Қодирқулов - 10.Жалолиддин Машарипов (Одил Ҳамробеков 82), 17.Достонбек Ҳамдамов (Игорь Сергеев 90), 14.Элдор Шомуродов.\nСаудия Арабистони: 21. Ал-Овайс, 4.Ас-Саҳафий, 5.Ал-Хаброний, 6.Ал-Брейк, 7.Ал-Фараж, 8.Аш-Шеҳрий (Навоф ал-Обид 72), 11.Баҳебрий (Абдулазиз ал-Беший 62), 13.Аш-Шаҳроний, 14.Отайф, 17.Ал-Биракан, 18.Ад-Досарий\nАввало, стадионнинг ҳолатига эътирозим бор. «Пахтакор» стадиони бугунги ўйинни ўтказадиган ҳолатда эмасди. Йўқ, буни мағлубият учун баҳона қилиб кўрсатаётганим йўқ, расмий ўйинлар ўтказиладиган стадионнинг ҳолати бундан анча яхши бўлиши керак эди, ҳар ҳолда бу ўзбек футболининг обрўси.\nБугунги ўйинда Абрамов ютқазди. Мураббий сифатида рақибига имкониятни бой берди. Негаки рақиб мураббийси терма жамоамизни яхшигина ўргангани билинди. Биз қанотлардан иккинчи қават орқали жарима майдонига тўп узатилиши ва ҳужумчиларимизнинг, хусусан, Элдорнинг бош билан зарба беришига таяниб қолгандик. Араблар мураббийси эса айнан ана шу тактикага қарши қурол қўллади: бўйдор ҳимоячилар ҳаводан узатилган тўпларни бартараф этишди.\nАбрамов эса рақибни етарлича ўрганмагани сезилди. Бу унинг асосий хатоси бўлди. Чунки Саудия Арабистони термаси сафида бўйдор ҳимоячилар борлигини билиб, буни инобатга олиб, бошқачароқ тактика қўллаши лозим эди.\nВадим Карлеоновичнинг таркиб борасидаги танлови ҳам хато бўлди. Одил Аҳмедов Саудия Арабистонидек тезкор жамоага қарши ҳимояда ўйнайдиган футболчи эмас. Айб Одилда эмас, унинг ҳозирги жисмоний ҳолати ўзидан анча ёш футболчиларни тезлик борасида ортда қолдириш имкониятини бермайди. Ҳимояда эса муҳими тезкорлик. Абрамов ана шу жиҳатни негадир унутди, Одилнинг тажрибасига ишониб, ҳимояга қўйди, янгилик яратишга уринди, аммо бу танлови хато эканлиги маълум бўлди.\nЎйинда мағлубиятни таъминлаган яна бир жиҳат — футболчиларимизнинг толиқиб қолгани ва бу футболчиларнинг вақтида алмаштирилмагани. Учинчи голда чарчоқ туфайли тўпга ета олмаган Отабек Шукуров якунда ҳам бурчак зарбасини тепа олмади. Абрамов эса ана шу чарчоғи сезилиб қолган футболчиларни алмаштириши керак эди вақтида. Рақиб мураббийси эса керакли вақтда футболчи алмаштирди ва якунда керакли натижага эришди.\nМайдонда менда ижобий таассурот қолдирган футболчилар Ҳожиакбар Алижонов ва Санжар Қодирқулов бўлди. Энг ёмон таассурот қолдиргани эса бошқа бир Алижонов — Икром Алибоев, Рустам Ашурматов ҳамда Жалолиддин Машарипов. Тўғри, Машарипов борасидаги фикримга ўтган гал кўпчилик эътироз билдирганди, унинг дриблингги яхши, лекин самарасиз, кераксиз ҳаракатлари бор. Ушбу ўйинда ҳам голли якун топиши мумкин бўлган вазиятларнинг кўкка совурилишига маълум миқдорда «ҳисса қўшди».\nИкром Алибоевнинг гол билан якун топиши мумкин бўлган вазиятда тўпни ўйиндан ташқари ҳолатда турган футболчига узатгани жуда нопрофессионал футболчининг ҳаракати бўлди. Янаям билмадим, менга шундай туюлдики, футболчилар Элдор Шомуродовни жарима майдони ичида тўп билан таъминлашни «истамашмади». Негаки баъзан Жалолиддин Машарипов, баъзан бошқалар керак вазиятда Элдорга тўпни узатишмади. Такрор айтаман, менга шундай туюлди.\nБош ҳакамга эътироз йўқ. Айниқса, иккинчи бўлимда у муносиб ўйнади.\nУчинчи голда Элдор Суюновнинг нотўғри жой танлагани ҳам бироз панд берди. Аммо вазият шу қадар тез юз бердики, у нима бўлганини ҳам тушунмай қолди.\nМен Абрамовнинг нега ўз вақтида ўзгаришларни амалга оширмаганини тушунмадим. Йўқ, тушунгандек бўлдим, у қўшимча дақиқаларда футболчиларни алмаштириб, вақтдан ютмоқчи бўлди, чунки биз олдинда эдик ва воқеалар ривожи шунга қараб кетаётган эди. Аммо айнан ўша режа панд берди, якунда чарчоқ, пала-партишлик ҳамма нарсани ҳал қилди.\nМенга бироз таскин берадиган нарса — ўйиннинг яхшилиги, ҳар ҳолда Купер давридаги терманинг ўйинидан яхшилиги. Ишқилиб, кейинги ўйинларда Абрамов хатоларни тўғрилаб, ўзидаги камчиликлар устида ҳам ишласин.\nАйтганча, Абрамов кўрсатишни истамаган сирли тактика Саудия Арабистонига қарши ўйинда ҳам сезилмади. Ёки у сирли тактика эмас (агар майдонда қўлланган бўлса), чунки биз ҳеч қандай янги услуб кўрмадик, ёки футболчилар топшириқни кўнгилдагидек бажара олишмаган.\nВадим Абрамовга ишонишда давом этамизми? Ҳа, албатта!\nКиритилди: 20:45 14.11.2019. Ўқилди: 3068 марта. Фикрлар сони: 0 та.\nАбдулла Тангриевни овқатига наша солиб синдиришгани, ММАга ўтиши, дзюдодан кетгани ҳақда... (видео)\nКарикатура! Зидан ва Роналду "маҳбуба"сидан айрилди


Ходимнинг шахсий автомобилидан хизмат мақсадлари учун фойдаланиш харажатлари қандай қопланади | BUXGALTER.UZ\nКорхона ходимлари кўпинча ўз автомобилларидан хизмат мақсадлари учун фойдаланадилар. «Норма» эксперти Дилором САИДОВА бундай ҳолларда компенсацияни қандай қилиб тўғри тўлаш кераклигини buxgalter.uz учун тушунтириб берди:\nКорхона ходимнинг шахсий автомобилидан хизмат мақсадлари учун фойдаланса, унинг харажатларини қуйидаги кўринишда қоплаши мумкин:\nшахсий автомобилдан хизмат мақсадларида фойдаланганлик учун компенсация;\nавтомобилни ижарага бериш шартномаси асосида ижара тўлови.\nI вариант. Шахсий автомобилдан хизмат мақсадларида фойдаланганлик учун компенсация тўлаш.\nКомпенсация миқдорлари Ходимларнинг шахсий автомобилларидан хизмат мақсадлари учун (хизмат сафарларидан ташқари) фойдаланганлик учун компенсация тўлаш тартиби билан белгиланган.\nКомпенсация ишлаб чиқариш фаолияти мунтазам транспортда юриш зарурияти билан боғлиқ бўлган корхоналарнинг ходимларига тўланади.\nУ хизмат енгил автомобилларини сақлаш учун назарда тутилган маблағлар ҳисобидан тўланади. Бюджет ташкилотларида у ушбу сумманинг 30%идан ошмаслиги керак.\nКомпенсация миқдори автомобиль моторининг от кучи сонига қараб белгиланади:\nБир ой учун компенсациянинг чекланган миқдори, БҲМ баравари\nМотор қуввати ишлаб чиқарувчи завод ҳужжатларида, техник паспортда кўрсатиладиган автомобилнинг техник маълумотлари асосида аниқланади.\nНормалар доирасидаги суммалар корхонанинг чегириладиган харажати ҳисобланади ва ходимнинг даромади сифатида қаралмайди .\nБироқ корхона молиявий имкониятларидан келиб чиқиб белгиланган нормалардан ортиқ миқдорда компенсация белгилаши мумкин. Бу ҳолда корхонанинг ўзи учун ҳам, компенсация олувчи учун ҳам солиқ оқибатлари юзага келади. Нормалардан ортиқ тўлов суммаси:\nсолиқ солинадиган фойдани аниқлаш чоғида чегирилмайдиган харажат;\nходимнинг ЖШДС ва ижтимоий солиқ солинадиган даромади ҳисобланади .\nКомпенсация корхона раҳбари томонидан тасдиқланган буйруқ ва шахсий автомобилнинг техник паспорти нусхаси асосида тўланади.\nБухгалтерия проводкалари қуйидагича бўлади:\nНормалар доирасида компенсация ҳисобланиши акс эттирилади\n5010-«Кассадаги пул маблағлари»\nЧиқим касса ордери, тўлов қайдномаси\nКомпенсация ходимнинг шахсий автотранспортидан фойдаланиш билан боғлиқ харажатларини, шу жумладан ЁММ учун харажатларини ҳам қоплайди. Компенсация тўлашдан ташқари худди шу автомобиль учун ЁММ сотиб олсангиз, унинг қиймати ходимнинг ЖШДС солинадиган моддий наф тарзидаги даромади ҳисобланади . Бунда ижтимоий солиқ ҳисобланмайди .\nКорхона ходимга шахсий транспортидан фойдаланганлик учун компенсация тўлайди ва қўшимча равишда ЁММ сотиб олади.\nРеклама агентлиги (кичик корхона) ходими хизмат мақсадлари учун шахсий «Chevrolet Spark» автомобилидан фойдаланади. Раҳбарият 2020 йил сентябрдан бошлаб шахсий автотранспортдан фойдаланганлик учун 1 000 минг сўм миқдорида компенсация тўлашга қарор қилди, шунингдек ЁММ сотиб олиш учун алоҳида корпоратив карта ажратди, унга ҳар ойда 500 минг сўм ўтказади.\nТехник тавсифларига кўра «Chevrolet Spark» автомобили 85 от кучига эга.\nБҲМнинг 3,5 баравари миқдоридаги компенсация жисмоний шахснинг даромади ҳисобланмайди .\nБҲМ – 223 000 сўм.\nТўлов тури Тўланадиган сумма\n(3,5 х 223 000)\nЖШДС 219 500 х 12% = 26 340.\n219 500 х 1% =\nЁММ сотиб олиш учун маблағлар 500 000 – 500 000 сўм\n500 000 х 12% = 60 000 сўм.\nИжтимоий солиқ солиш объектига кирмайди\nII вариант. Корхона ходим билан автотранспортни ижарага олиш шартномасини тузади.\nЖисмоний шахс билан тузилган автомототранспорт воситаларини ижарага олиш шартномаси нотариал тартибда тасдиқланиши лозим .\nХодим ЖШДС солинадиган автотранспортни ижарага беришдан мулкий даромад олади . Солиқни корхона ушлаб қолади . Ижарадан олинган даромадга ижтимоий солиқ ҳисобланмайди.\nАвтотранспорт воситаларини ижарага беришдан олинган даромадларга шартнома бўйича ижара тўлови суммасидан келиб чиққан ҳолда солиқ солинади. Бунда улар мол-мулкни ижарага берадиган жисмоний шахслар учун белгиланган энг кам ставкалардан паст бўлмаслиги керак. Енгил автомобилни ижарага беришда ижара тўловининг энг кам ставкаси ойига 500 минг сўм миқдорида белгиланган .\nИжара шартномасида ҳар бир тарафга автомобилдан фойдаланиш (ЁММ, таъмирлаш, техник хизмат кўрсатиш) бўйича қайси харажатлар юклатилишини белгиланг. Бу корхона харажатларини асослаш, шунингдек жисмоний шахс ва корхона ўртасидаги автомобилдан фойдаланиш билан боғлиқ низоли масалаларни имкон қадар камайтириш учун зарур.\nЖисмоний шахснинг харажатлари ижара тўлови ҳисобидан сўндирилади. Шартномада белгиланган корхона харажатлари – корхона учун ижара тўловидан ташқари қўшимча харажатлар.\nКорхона ходимнинг автомобилини ижарага олган.\nКорхона ходим билан транспортни ижарага олиш шартномасини тузган. Бериш пайтида автомобиль 15 000 минг сўмга баҳоланган. Ойлик ижара тўлови – 1 000 минг сўм. Шартнома шартларига кўра ЁММ учун харажатлар корхона зиммасига юклатилади. Улар ҳар ойда 600 минг сўмни ташкил этади.\nУшбу вазиятда ходимда мол-мулкни ижарага беришдан даромад юзага келади, унга 12%лик ставкада ЖШДС солинади.\nСолиқ суммаси 120 000 сўм (1 000 000 х 12%) тўлов манбаида ушлаб қолиниши лозим, солиқни чегирганда ходим 880 000 сўм (1 000 000 – 120 000) даромад олади.\n21-сон БҲМС бўйича счётлар корреспонденцияси Ёзувларни тасдиқловчи ҳужжатлар\nИжарага олинган мол-мулк ҳисобга олинади\nолинган асосий воситалар»\nбўйича ижара тўлови ҳисобланди\n1 000 Харажатларни ҳисобга олувчи счётлар 6910-«Тўланадиган оператив ижара» Ижара шартномаси\n3 Жисмоний шахслардан олинадиган даромад солиғи ушлаб қолинди 120 6910-«Тўланадиган оператив ижара» 6410-«Бюджетга тўловлар бўйича қарз» Бухгалтерия ҳисоб-китоби\n4 Ижара тўлови тўланди 880 6910-«Тўланадиган оператив ижара» 5110-«Ҳисоб-китоб счёти» Банк кўчирмаси\n5 Маблағларни КПКга ўтказиш 600 5530-«Бошқа махсус счётлар» 5110-«Ҳисоб-китоб счёти» Банк кўчирмаси\n6 ЁММ учун ҳақ тўлаш 600 4230-«Умумхўжалик харажатлари учун берилган бўнаклар» 5530-«Бошқа махсус счётлар» Банк кўчирмаси\n7 КПК орқали тўланган харажатларни ҳисобдан чиқариш\n600 Харажатларни ҳисобга олувчи счётлар 4230-«Умумхўжалик харажатлари учун берилган бўнаклар» Ходимнинг (ҳисобдор шахснинг) ҳисоботи


Черемушкида вазият осойишта, лекин маиший жанжаллар бор\n01 декабр 2020, Тошкент вақти: 11:14\nЎшнинг Черёмушки мавзеидаги марказий кўчалардан бири, 2013 йилнинг 12 июни.\nЎш шаҳрининг Черемушки мавзеида яшовчи кишилар бу ерда икки миллат вакиллари урушмай-талашмай яшаётгани, бироқ онда-сонда бу ерга келиб қолган меҳмонлар жанжал чиқариб турганларини айтмоқдалар.\n2010 йил июнида Қирғизистоннинг Ўш шаҳрида содир бўлган қонли воқеалар Черемушки мавзеидан бошланган. 2010 йилнинг 11 июн куни жума намозидан сўнг қуролли оломон мазкур ҳудудга ҳужум қилган. Черемушкиликларга кўра, ўша мудҳиш воқеаларда 10 дан ортиқ одам нобуд бўлган. Мавзедаги 283 уй бутунлай куйиб, кулга айланган, яна 30 дан зиёд уй қисман куйган.\nЧеремушкининг Рисбай Абдуқадиров кўчасида яшовчи 80 ёшдан ошган Йўлчивой ота Абдуллажонов кампири, иккинчи гуруҳ ногирони бўлган ўғли ҳамда унинг 3 фарзанди билан бирга истиқомат қилади. Йўлчивой отанинг айтишича, қонли воқеалар пайтида унинг уйи бутунлай ёниб кетган. Ўтган вақт мобайнида уйи қурилгани билан ота яшаш учун зарур бўлган маиший жиҳозларни олгани пул тополмай қийналмоқда.\n2010 йил июнида уйи куйиб кетган черёмушкилик 80 ёшли Йўлчивой Абдуллаев.\n- Уйларимиз ёниб, ҳозир 30-40 фоиз қурилмай турибди. Биров келиб хабар олмайди, ёрдам ҳам йўқ. Ўзимиз қариб қолдик, ёшимиз 80 дан ўтди. Кампиримнинг ҳам ёши 80 га яқинлашиб қолди. Ҳеч қандай ёрдам йўқлиги учун уйларимиз тўла битмай турибди.\nОзодлик: Тўполондан олдин неча хонали уйингиз бор эди, ҳозир неча хона қурилди?\n- Тўполондан аввал 9 хона уй бор эди. Ҳозир 7 хона бўлди. Айвон йўқ бўлди, навеслар бор эди. Кухня қуруқ турибди, полос ҳам йўқ. Институтда ўқийдиган қизим бор, ё сол, ёки табуреткаси ҳам, бошқаси ҳам йўқ. 7-синфдан 8 га ўтган ўғлим бор. Унинг ҳам на ўқиш материали бор, на бошқа нарсаси. Бу болаларнинг отаси 2-гуруҳ ногирони. Булар 5 жон. Биз чол-кампир иккимизнинг нафақамиз билан уй соламизми, буларни боқамизми? Етти жон биз чол-кампирнинг нафақасига қараб турибди, - дейди Йўлчивой ота.\n2010 йил воқеалари пайтида Черемушки мавзеининг Гастелло кўчасида истиқомат қилувчи Собиржон Мирзахалилов кенжа ўғли, Ўшдаги Пушкин мактабининг ўқувчиси Сардордан ажраб қолган. Ўзи эса бир оёғидан яраланиб, касалхонага тушган.\nСобиржон Мирзахалилов 2010 йили 60 кун мобайнида Ўшдаги вилоят касалхонасида, сўнгра Бишкекда даволанган. Сардор Мирзахалиловни қўшнисининг уйида отиб ташлаганлар эса шу кунгача топилмаган :\n- Ўш воқеалари юзасидан тузилган комиссияга ва бошқа жойларга чақиришганда, ўғлимнинг қотилларини топишни талаб қилганмиз, лекин “қилганлар қилиб кетди”, дейишди. Уларни биров танимаса, кўрмаган бўлса, нима ҳам қиламиз, - дер экан Собиржон Мирзахалилов ҳукумат томонидан Ўш воқеалари қурбонлари учун ажратилган 1 миллион сўм товон пули олганини, бир хонали уй олиш учун ҳужжатлар топширилганини қўшимча қилди.\nЧерёмушкидаги маҳаллалардан бири.\nЧеремушкаликларга кўра, бугунга келиб мавзеда вазият осойишта. Бу ердаги айрим маҳаллаларда қирғиз-ўзбек аралаш истиқомат қилади. Кичикроқ маиший жанжалларни ҳисобга олмаганда, миллий низо йўқ.\n- Одамларнинг бир-бирига ола қараши йўқоляпти. Одамлар бир-бири билан аввалгидек яхши алоқада, салом-алик қилиб юрибди. Уруш пайтлари ҳам бизнинг ҳудудда яшовчи қирғиз-ўзбек орасида тортишув бўлмаган. “Сен ўзбексан, қирғизсан”, дейилмаган. Уйимиз ёнидаги кўп қаватли уйларда қирғизлар яшайди, улар билан ҳам аввалдан иноқ яшаганмиз. Энди, анча-мунча ичиб олган мастларнинг орасида жанжал бўлади. Улар ҳам бу ерга меҳмонга келган йигитлар бўлади. “Сенлар, сартлар, ўзбеклар” деб, маиший жанжал чиқаради, - дейди исми ошкор этилишини истамаган черемушкиликлардан бири.


Президент йўловчи ташишда сифат ва хавфсизликни таъминлаш бўйича кўрсатмалар берди - UzNews.uz\nПрезидент йўловчи ташишда сифат ва хавфсизликни таъминлаш бўйича кўрсатмалар берди\nШавкат Мирзиёев 10 май куни Чилонзор туманидаги «Тошкент» автовокзалида амалга оширилган ишлар билан танишди.\nДавлатимиз раҳбарининг 2017 йил 10 январдаги қарорига мувофиқ Чилонзор туманидаги «Тошкент» автовокзали реконструкция қилинди. Вокзал энг илғор технологиялар билан жиҳозланган. Диспетчерлик хизмати, чиптахона, кутиш зали ва VIP залда йўловчилар учун замонавий шарт-шароитлар яратилган.\nМеҳмонхона, она ва бола ҳамда тиббиёт хоналари, савдо дўконлари, аёллар ва эркаклар учун алоҳида намозхона, барлар ташкил этилган.\nБундан ташқари, йўловчи ташиш тизимидаги муаммолар ва уларни бартараф этиш механизмлари, халқаро ва шаҳарлараро автобус йўналишлари, автовокзал ҳамда автостанцияларни ривожлантиришга оид режалар тақдимоти ўтказилди.\nДавлатимиз раҳбари ҳар қандай об-ҳаво шароитида йўловчиларга юқори даражада хизмат кўрсатиш, қатновларда фуқаролар хавфсизлигини таъминлаш, нархларни арзон қилиш, ҳайдовчи ва вокзал хизматчилари малакасини ошириш бўйича кўрсатмалар берган.


Ўзбекистон “Камолот” ёшлар ижтимоий ҳаракати Учтепа тумани Кенгаши раислигига магистрант, ТДШИ БТ етакчиси Ойбек Раҳмонбердиев сайланди\n18:12 / 01.07.2016\nХар 2,5 йилда “Камолот” ёшлар ижтимоий ҳаракати туман Кенгашларининг конференция ҳисобот-сайловлари бўлиб ўтади. 2016 йил 1 июль куни ҳам Ўзбекистон “Камолот” ёшлар ижтимоий ҳаракати Учтепа тумани Кенгашининг навбатдаги VII Конференцияси бўлиб ўтди.\nУшбу Конференцияда “Камолот” ЁИҲ Учтепа тумани Кенгаши ва Назорат-тафтиш комиссиясининг ўтган даврдаги фаолияти юзасидан ҳисоботи ва амалга оширилиши лозим бўлган навбатдаги вазифалари ҳақида тўлиқ маълумот берилди. Унга кўра ҳисобот даврида Кенгаш томонидан умумий ҳисобда 1 514 та лойиҳа ва тадбирлар ташкил этилган бўлиб, 193 691 нафар ёшлар жалб этилганлиги маълум бўлди. Шунингдек, “Одам савдоси – давр муаммоси” тарғибот лойиҳаси, “Миллий халқ ўйинлари” фестивали, “Шунқорлар” ҳарбий-спорт мусобақалари, “Ҳар бир ёшга бир ниҳол” лойиҳаси ва ёшлар ҳашарлари, “Камалак” болалар ташкилотига оид тадбирлар ва бир қатор лойиҳалар юқори савияда ўтказилган.\nКун тартибидаги кейинги масалалар бўйича “Камолот” ЁИҲ Учтепа тумани Кенгаши Назорат-тафтиш комиссияси янги таркиби 5 нафар аъзолардан, “Камолот” ЁИҲ Учтепа тумани Кенгаши эса 21 кишидан иборат бўлиши тасдиқлаб олинди. “Камолот” ЁИҲ Учтепа тумани Кенгаши раиси этиб магистрант, 2013-2016 йилларда Тошкент давлат шарқшунослик институти бошланғич ташкилот етакчиси Раҳмонбердиев Ойбек Мўминжон ўғли очиқ овоз бериш йўли билан сайланди. Туман Кенгаши янги сайланган раисининг келгусидаги фаолиятига омад ва зафарлар ёр бўлишини тилаб қоламиз!\n“Камолот” ЁИҲ Учтепа тумани Кенгаши матбуот бўлими


ДИЛМУРОД МАСАИДОВ: “ҚЎҚОНДАГИ ИЖТИМОИЙ-СИЁСИЙ ДАВРГА «ҚЎҚОН ШАМОЛИ» ТАЪРИФИ БЕРИЛГАН” - «O`zbekkino» milliy agentligi\nДИЛМУРОД МАСАИДОВ: “ҚЎҚОНДАГИ ИЖТИМОИЙ-СИЁСИЙ ДАВРГА «ҚЎҚОН ШАМОЛИ» ТАЪРИФИ БЕРИЛГАН”\n“Дилшоҳ медиа” киностудияси раҳбари, продюсер Маҳмуд Эркабоев ва режиссёр Дилмурод Масаидов томонидан суратга олинган “Қўқон шамоли” тарихий фильми кўпчиликда қизиқиш уйғотмоқда. Фильм режиссёри Дилмурод Масаидов фильмни яратиш ғояси ҳақида гапирди:\n– Ёшлигимдан тарих, адабиёт фанларига қизиқишим жуда баланд бўлган, аъло баҳоларга таҳсил олганман. Шу боис тарихий асар яратиш менинг орзум эди. Бир неча йиллар олдин Соҳибқирон Амир Темур ҳақида кино олишни ният қилганман. Аммо айрим сабабларга кўра, ниятим амалга ошмай қолган. Кейинчалик «Ўзбеккино» Миллий агентлиги вакиллари бир ссенарийни қўлимга тутқазишди. Бу – «Айбсиз айбдор ёхуд Амирий» номли сценарий эди. Ўқиб чиққач, у менга ёқиб қолди ва кино олишга киришдим. Жараёнда номини «Қўқон шамоли» дея ўзгартирдик. Сабаби, Қўқон тарихида айни шундай атама бор: Қўқондаги ижтимоий-сиёсий даврга «Қўқон шамоли», дея таъриф берилган. Филмда 1809 йилларда Қўқон хонлигидаги ижтимоий-сиёсий ҳолат, Қўқон хони Амир Олимхон ўлдирилиб, унинг укаси Умархоннинг тахтга келиши воқеалари акс этган. Шунингдек, картина ўша давр Қўқон хонлигидаги таҳликали вазият, саройдаги фитна-фасод, ғаразликлар ва уларга қарши курашган эзгу ниятли кишилар тақдиридан ҳикоя қилади.\nКартинага бош рол ижрочиларини танлашда янги қиёфаларни топишга интилдик. Умархон образини яратган Илҳом Бердиев ҳамда Моҳларойим образига танланган Райҳон Асадова, ўйлайманки, биз кутган янги қиёфани ярата олишди. Аммо улар бу филмга қадар кўп ҳам бош ролларни ижро этишмаган. 2018 йилнинг июл ойларида ижодий жамоани тузиб, иш бошлаган бўлсак, мана, бир йилдан ортиқроқ муддатда кино тайёр бўлди.. Катта бир жамоа қаттиқ меҳнат қилди. Умуман, камчиликлардан холи, дунёнинг энг олди киноси бўлди, дейиш фикридан йироқман. Ҳаттоки, тасвирга олиш жараёни тугагач, баъзи кадрларни кинодан қирқиб ҳам ташладик. Томошабинга ишимизнинг энг мукаммал нуқталарини тақдим этишга ҳаракат қилдик.\nҚИЗИҚ ФАКТ: Фильмдаги Нодирабегим роли учун элликдан ортиқ, Амир Умархон роли учун ўттиздан ортиқ, Амир Олимхон роли учун эса ўттизга яқин актёр ва актрисалар кастинг топширган.